ChatGPT dan Penipuan

Untuk mendapatkan maklumat terkini, ikuti kami melalui Telegram

Universiti dan sekolah telah memasuki fasa baharu dalam usaha menangani integriti akademik ketika masyarakat mengharungi era kedua teknologi digital, termasuklah kecerdasan buatan (Artificial Intelligence – AI) generatif yang tersedia secara umum seperti Generative Pre-trained Transformer  atau lebih dikenali sebagai ChatGPT. Platform sedemikian membolehkan pelajar menjanakan teks novel untuk tugasan bertulis.

Walaupun banyak orang yang bimbang akan teknologi AI termaju ini membawa kepada zaman baharu plagiarisme dan penipuan, teknologi ini juga memperkenalkan peluang kepada pendidik untuk memikirkan semula amalan pentaksiran dan melibatkan pelajar dalam pembelajaran yang lebih mendalam dan bermakna yang boleh menggalakkan kemahiran berfikir kritis.

Kemunculan ChatGPT dipercayai dapat mewujudkan peluang kepada sekolah dan institusi pascamenengah untuk memperbaharui pendekatan tradisional bagi mentaksir pelajar yang banyak bergantung kepada ujian dan tugasan bertulis yang tertumpu pada ingatan pelajar, mengulang kembali dan sintesis asas kandungan.

Anggaran penipuan berbeza-beza merentasi konteks dan sektor negara. Sarah Elaine Eaton, pakar yang mengkaji integriti akademik mengingatkan bahawa penipuan mungkin kurang dilaporkan. Beliau menganggarkan bahawa di Universiti Kanada, sebanyak 70 000 pelajar membeli perkhidmatan menipu pada setiap tahun.

Pelancaran ChatGPT oleh OpenAI baru-baru ini akan memberikan kesan kepada penipuan dalam tetapan pendidikan wajib dan tinggi adalah tidak diketahui tetapi bagaimana amalan penipuan ini berkembang mungkin bergantung  kepada institusi sama ada mahu mengekalkan atau memperbaharui amalan penilaian pentaksiran tradisional ataupun tidak.

Mengelak Perisian Pengesanan Plagiarisme?

Keupayaan alat pengesan plagiarisme yang popular untuk mengenal pasti penipuan dengan menggunakan ChatGPT untuk menjanakan tugasan masih menjadi cabaran. Kajian yang dijalankan baru-baru ini yang belum disemak rakan sebaya mendapati bahawa sebanyak 50 esei yang dihasilkan menggunakan ChatGPT menghasilkan teks canggih yang dapat mengelak perisian semakan plagiarisme tradisional.

Memandangkan ChatGPT mencapai anggaran 100 juta pengguna aktif bulanan pada bulan Januari, hanya dua bulan selepas pelancarannya barulah dapat difahami mengapa sesetengah pihak berpendapat bahawa aplikasi AI seperti ChatGPT akan mendorong perubahan besar dalam persekolahan kontemporari.

Tidak menghairankan apabila terdapat pandangan yang bertentangan tentang cara membalas ChatGPT dan model bahasa AI yang lain. Ada segelintir yang berpendapat bahawa pendidik harus menerima AI sebagai alat teknologi yang berharga dengan syarat aplikasi dipetik dengan betul.

Yang lain-lain pula percaya bahawa lebih banyak sumber dan latihan diperlukan supaya pendidik lebih mampu menangkap contoh penipuan. Jabatan Pendidikan New York City sebagai contoh, telah menyekat aplikasi AI seperti ChatGPT daripada peranti dan rangkaian.

Rajah di bawah menggambarkan tiga elemen kritikal sistem pentaksiran pemikiran ke hadapan. Walaupun setiap elemen boleh dihuraikan, tumpuan adalah dalam menawarkan pendidik satu siri strategi yang akan membolehkan mereka mengekalkan standard akademik dan menggalakkan pembelajaran dan pentaksiran tulen dalam menghadapi aplikasi AI semasa dan akan datang.

Guru dan profesor universiti juga telah bergantung banyak kepada tugasan esei “satu dan selesai“ selama beberapa dekad. Pada asasnya, pelajar ditugaskan atau diminta untuk memilih topik esei generik daripada senarai dan menyerahkan tugasan akhir mereka pada tarikh tertentu.

Tugasan sedemikian sangat terdedah kepada aplikasi AI baharu, serta penipuan kontrak – iaitu pelajar membeli esei yang telah siap. Para pendidik kini perlu memikirkan semula tugasan tersebut. Yang berikut adalah beberapa strategi yang berkaitan perkara tersebut.

* Tidak berguna atau praktikal untuk institusi melarang langsung AI dan aplikasi seperti ChatGPT. AI telah pun dimasukkan ke dalam beberapa bilik kuliah di universiti. Teknologi AI dipercayai mestilah disepadukan secara terpilih supaya pelajar dapat merenung penggunaan yang sesuai dan menghubungkan refleksi mereka kepada kecekapan pembelajaran.

* Sebagai contoh, Paul Fyfe, seorang professor Bahasa Inggeris yang mengajar tentang cara manusia berinteraksi dengan data menerangkan “percubaan pedagogi“, iaitu beliau memerlukan pelajar mengambil kandungan daripada perisian AI untuk penjanaan teks dan menganyam kandungan ini dalam esei akhir mereka.

* Pelajar kemudiannya diminta untuk menghadapi ketersediaan AI sebagai alat penulisan dan merenung tentang penggunaan etika dan penilaian mod bahasa.

* Memastikan pelajar memahami cara mereka akan digredkan adalah kunci kepada mana-mana sistem penilaian dan pentaksiran yang baik.

* Menjemput pelajar untuk bekerjasama mewujudkan matlamat dan kriteria pembelajaran untuk tugasan dengan mengambil kira peranan perisian AI akan membantu pelajar menilai dan mentaksir konteks yang sesuai, iaitu AI boleh berfungsi sebagai alat pembelajaran.

* Walaupun pelajar masih perlu menyelesaikan tugasan esei, penyelidikan tentang dasar integriti akademik sebagai tindak balas kepada AI generatif mencadangkan agar pelajar perlu menyerahkan draf kerja mereka untuk semakan dan maklum balas. Selain membantu mengesan plagiarisme, amalan “penilaian formatif“ seperti ini positif untuk membimbing pembelajaran pelajar.

* Maklum balas boleh diberi oleh guru atau pelajar sendiri. Maklum balas rakan sebaya dan kendiri juga boleh berfungsi untuk menilai secara kritis kerja yang sedang dijalankan (atau kerja yang dihasilkan oleh perisian AI).

* Pelajar boleh menerima gred untuk setiap subkomponen, termasuklah penglibatan mereka dalam proses maklum balas. Mereka juga akan dinilai berhubung dengan sejauh mana mereka menggabungkan dan menerima maklum balas khusus yang diberikan.

* Tugasan menjadi lebih besar daripada esei akhir – menjadi produk pembelajaran, iaitu idea pelajar dinilai daripada pembangunan hingga penyerahan akhir.

* Amalan pentaksiran yang baik melibatkan pendidik yang memerhati pembelajaran pelajar merentasi pelbagai konteks. Sebagai contoh, pendidik boleh menjemput pelajar untuk membentangkan hasil kerja mereka, membincangkan esei dalam format persidangan atau berkongsi artikulasi video atau perwakilan artistik. Matlamat di sini adalah untuk menggalakkan pelajar berkongsi pembelajaran mereka melalui format alternatif. Soalan penting untuk ditanya – adakah anda memerlukan komponen esei sama sekali? Adakah terdapat cara yang lebih sahih untuk menilai pembelajaran pelajar dengan berkesan?

Pentaksiran autentik ialah penilaian yang mengaitkan kandungan dengan konteks. Apabila pelajar diminta melakukan cara ini, mereka mesti menggunakan pengetahuan dalam tetapan yang lebih praktikal dan selalunya menjadikan alatan AI kurang membantu.

Untuk bantuan dalam memikirkan semula amalan pentaksiran ke arah pendekatan yang lebih tulen dan alternatif, pendidik boleh mempertimbangkan untuk mengambil kursus percuma seperti Transforming Assessment: Strategies for Higher Education.

Secara kolektif, cadangan ini mungkin lebih memakan masa, terutamanya dalam kelas pengajian sarjana yang lebih besar. Namun begitu, mereka memberikan pembelajaran dan sinergi yang lebih besar antara bentuk pentaksiran yang memberikan manfaat kepada pelajar: penilaian formatif untuk membimbing pengajaran dan pembelajaran, dan “pentaksiran sumatif,“ yang digunakan terutamanya untuk tujuan penggredan dan penilaian.

AI berada di sini dan di sini untuk kekal dan kita mesti menerimanya sebagai sebahagian daripada persekitaran pembelajaran. Menggabungkan AI ke dalam cara guru mentaksir pembelajaran pelajar akan menghasilkan proses pentaksiran yang lebih dipercayai dan hasil pentaksiran yang sah dan bernilai.


Hukuman Denda Jika Menggunakan Kata Kesat

Untuk mendapatkan maklumat terkini, ikuti kami melalui Telegram

SINGAPURA − Pasukan Polis Singapura (SPF) sedang menyiasat empat orang yang didakwa berkelakuan kasar terhadap para pegawai penguat kuasa dan duta jarak selamat selain tidak mematuhi langkah keselamatan COVID-19.

Semua kesalahan tersebut dilakukan dalam insiden berasingan, iaitu di pusat beli-belah Bedok Mall, 10 Kallang Road dan di pasar dan pusat makanan Albert Centre. SPF turut menyatakan bahawa siasatan ke atas semua insiden itu sedang dijalankan.

Dalam satu kenyataan yang dikeluarkan, keempat-empat orang yang disiasat itu didakwa menyebabkan kecederaan dengan sengaja, menggunakan kekerasan jenayah, sengaja mencetuskan rasa cemas, melanggar langkah-langkah jarak selamat dan melemparkan kata-kata kesat kepada kakitangan awam.

Individu yang disabitkan kesalahan yang menyebabkan gangguan awam itu boleh didenda sehingga S$2000. Bagi sesiapa yang didapati bersalah menggunakan bahasa kesat terhadap seorang penjawat awam juga boleh didenda tidak melebihi S$5000, dipenjarakan sehingga 12 bulan atau kedua-duanya sekali.

Bagi kesalahan lain, individu yang didapati bersalah menyebabkan kecederaan dengan sengaja boleh dipenjarakan sehingga tiga tahun, didenda tidak melebihi S$5000 atau kedua-duanya sekali. Individu yang menggunakan kekerasan jenayah pula boleh dikenakan hukuman penjara tiga bulan, denda sehingga S$1500 atau kedua-duanya sekali.

Bagi kesalahan sengaja menyebabkan rasa cemas, individu itu boleh dipenjarakan sehingga enam bulan, didenda sehingga S$5000 atau kedua-duanya sekali. Jika disabitkan kesalahan gagal memakai pelitup atau tidak memakainya dengan betul ketika berada di luar rumah, individu boleh dipenjarakan sehingga enam bulan, didenda sehingga S$10 000 atau kedua-duanya sekali.


Buku Mencanai Bahasa Mempertajam Penggunaan Bahasa Melayu secara Gramatis

Kuala Lumpur – BERNAMA Radio menerusi siri rancangan Cakna Bahasa telah menampilkan Encik Mohd Januri Ayub yang juga merupakan Munsyi Dewan, pengajar dan penulis buku yang bertajuk Mencanai Bahasa terbitan Dewan Bahasa dan Pustaka (DBP). Beliau menjadi tetamu undangan dalam siri rancangan tersebut bagi mengupas bukunya itu.

Menurut beliau, “mencanai bahasa“ merupakan satu tindakan yang merujuk tindakan mempertajam dan membina pengetahuan tentang bahasa Melayu. Tujuan penghasilan buku tersebut adalah untuk membantu mempertingkatkan pemahaman pengguna bahasa Melayu dan membantu pengguna menggunakan bahasa secara gramatis.

Beliau turut menjelaskan bahawa penggunaan bahasa secara gramatis merujuk penggunaan bahasa secara tepat yang sesuai dengan tarafnya sebagai bahasa kebangsaan dan bahasa rasmi negara.

Dalam buku ini, saya telah memulakan bab dengan memperkenalkan konsep-konsep penting dalam bahasa Melayu dengan harapan apabila memahami konsep-konsep penting ini, penggunaan yang betul dapat dilaksanakan dan diaplikasikan dari segi tatabahasa dan ejaan.

Jelasnya lagi, dalam konteks buku ini, konsep bahasa yang ingin dibincangkan merangkumi hierarki yang membina bahasa. Walau bagaimanapun, buku ini tidaklah secara spesifik menjelaskan setiap konsep struktur tersebut. Terangnya lagi,

Untuk memudahkan pemahaman pembaca tentang konsep dalam buku ini, perbincangan tertumpu kepada perbandingan antara konsep.

Antara perbandingan yang dibincangkan dalam buku tersebut termasuklah perbandingan antara morfem dengan kata, perbandingan akar kata, kata tunggal dan kata dasar, perbandingan huruf akronim dengan huruf ringkas, perbandingan kata ganda penuh, kata ganda asal dan kata ganda semu, dan perbandingan wacana dengan penanda wacana.

Konsep-konsep tersebut akan memudahkan pengguna bahasa Melayu menggunakan bahasa Melayu dengan tepat.


Impak AI dalam Bidang Kejurubahasaan

Kuala Lumpur – Kejurubahasaan merupakan perbuatan menterjemahkan sesuatu bahasa kepada bahasa lain dengan lisan dan tulisan melalui kaedah secara serentak atau berturut-turut yang telah sekian lama dilakukan oleh manusia. Walau bagaimanapun, dengan kecanggihan teknologi kini telah wujudnya Artificial Intelligence (AI) yang mampu melaksanakan tugasan tersebut.

Bagi mengupas lanjut tentang pengaruh dan impak AI terhadap kejurubahasaan, Institut Terjemahan Bahasa Melayu (ITBM) telah menjemput dua orang ahli panel untuk Program Wawancara Layar Putih ITBM pada 7 April 2023.

Jurubahasa Profesional ITBM, Encik Bashir Basalamah sebagai panel pertama membuka bicaranya dengan menyatakan bahawa AI dalam bidang penterjemahan sebenarnya telah lama wujud dan Google Translate diambil sebagai contohnya.

Semasa pra-COVID, sebenarnya sudah ada sistem daripada ucapan kepada teks dalam satu forum yang berlangsung di Shanghai. Jika diambil selangkah ke hadapan, berkemungkinan telah atau akan wujud interpretasi daripada sari kata atau teks kepada ucapan.

Beliau berkata, interpretasi bukan semata-mata perkataan tetapi membabitkan gerak tangan dan air muka dan tidak dapat dibayangkan bagaimana AI mampu menangkapnya dan menterjemahkannya dengan tepat sebagaimana yang dilakukan oleh manusia.

Tambahnya, AI sebenarnya akan terus berkembang tetapi sebenarnya agak sukar bagi AI menginterpretasikan gerak tangan dan air muka.

Cabaran jurubahasa untuk hilang pekerjaan bukan hanya disebabkan mesin seperti AI semata-mata tetapi oleh faktor lain seperti kurangnya peruntukan. Sebenarnya seorang jurubahasa tidak perlu khuatir kerana mesin akan membantu mengembangkan bidang jurubahasa.

Menurutnya lagi, teknologi ialah sahabat penterjemah dan jurubahasa dan seseorang itu perlu membuka minda serta bersedia mengikuti perkembangannya.

Sementara itu, ahli panel kedua yang juga Jurubahasa Profesional ITBM, Encik Ahmad Najib Ariffin pula mendefinisikan AI sebagai kecerdikan tiruan yang manusia masukkan kecerdikan mereka ke dalam mesin atau teknologi kerana mesin tidak mempunyai kecerdikan induknya sendiri.

Contoh yang paling mudah boleh dilihat adalah melalui terjemahan Google Translate yang ada kalanya boleh membuatkan kita tertawa apabila membaca terjemahannya kerana tidak mempunyai kecerdikan induk untuk menyesuaikan perkataan.

Tambah beliau, AI agak kurang sesuai digunakan untuk bidang dan perkara yang penting seperti undang-undang dan akademik.

Katanya lagi, AI juga masih belum memberikan sentuhan manusia kepada hasilnya terutamanya yang melibatkan simpati dan empati.

Menurut beliau, selagi ada orang yang boleh pelanggan harapkan, meraka akan menggunakan manusia tetapi jika tiada barulah mereka akan beralih kepada teknologi seperti AI kerana sebenarnya tiada mesin yang boleh menandingi otak manusia.

Program ini boleh ditonton secara dalam talian melalui laman media sosial Facebook ITBM, https://www.facebook.com/rakanITBM/videos/5866114596847457.


Demi Keselamatan

Untuk mendapatkan maklumat terkini, ikuti kami melalui Telegram

Keselamatan, kesihatan dan kesejahteraan merupakan rahmat yang tidak terhingga bagi seseorang manusia. Nilainya melampaui nilai kebendaan seperti wang ringgit dan harta benda. Oleh itu, wujudlah sejumlah kata dan istilah yang berkaitan dengan penjagaan keselamatan manusia.

Untuk menjaga keselamatan dalam hal penggunaan kenderaan, terdapat istilah seperti topi keledar (safety helmet), tali pinggang keledar/keselamatan (safety belt), beg keselamatan (air bag), kerusi keselamatan kanak-kanak (child safety seat/child restraint system), dan sebagainya.

Untuk menjaga keselamatan penghuni rumah atau premis perniagaan daripada pencerobohan oleh orang jahat, terdapat penggera kecurian (burglar alarm), sistem televisyen litar tertutup (close circuit televisyen, CCTV), jeriji atau kekisi (grille), mangga (padlock), kunci gabungan (combination lock), pengimbas retina (retina scanner), pengimbas cap jari (finger print scanner), pengimbas muka (facial recognition system), dan sebagainya.

Bagi melindungi bangunan daripada bahaya kebakaran, terdapat sistem seperti penggera kebakaran (fire alarm), pengesan asap (smoke detector), sistem penyembur air (water sprinkler system), pintu rintangan api (fire door), pintu perintang api (fire resisting door), dan sebagainya.

Selain itu, kita diingatkan agar menjauhi bahan mudah bakar (flammable substance) dan bahan mudah terbakar (inflammable substance) memastikan injap keselamatan (safety valve) pada tangki gas berfungsi dan kita harus tahu menggunakan alat pemadam api (fire extinguisher) yang pelbagai.

Di tepi jalan pula, sudah sedia terpasang pili bomba (fire hydrants) untuk kegunaan para ahli pasukan bomba dan penyelamat (fire and rescue squad). Demi keselamatan semua, latihan kebakaran (fire drills) dijalankan agar staf dan murid sekolah serta penghuni bangunan tahu tentang prosedur untuk mengosongkan bangunan mengikut laluan yang selamat.

Bagi golongan kelainan upaya (physically challenged people), terdapat kemudahan khas untuk kegunaan mereka. Sebagai contoh, terdapat tandas OKU (toilets for the disabled) yang dilengkapi susur tangan (hand rail) dan ruang yang lebih besar. Ada kereta roda (wheelchair) atau kereta roda elektrik (electric wheelchair) untuk memudahkan mereka bergerak. Tanjakan condong (inclined ramp) atau lif khas juga disediakan untuk membolehkan mereka memasuki bangunan atau naik ke tingkat yang lebih tinggi.

Bagi mereka yang menggemari sukan lasak atau aktiviti yang mencabar, seperti luncur keluang (flying fox/zipline), terjun lelabah (bungee jumping), melalui laluan kanopi (canopy walk), dan sebagainya, abah-abah keselamatan (safety harness) mungkin perlu dipasang untuk menjaga keselamatan mereka. Begitu jugalah halnya bagi mereka yang bekerja di puncak bangunan tinggi, menara, dan sebagainya.

Bagi mereka yang menceburi sukan air, alat penjagaan keselamatan mereka termasuk jaket keselamatan (life jackets), pelampung (floats), bot penyelamat (life boats), dan sebagainya. Selain itu, terdapat anggota penyelamat (lifeguard) yang bertugas di kolam renang dan pantai tertentu untuk menjaga keselamatan semua yang terlibat.

Bagaimanakah pula dengan personel yang menjaga keselamatan kita? Bagi keselamatan awam, polis, polis marin (marine police), polis bantuan (auxillary police)  dan mata-mata gelap (detectives) sedia menjalankan siasatan, penangkapan dan kawalan.

Bagi pertahanan negara, kita ada tentera udara (airforce), tentera darat (army) dan tentera laut (navy). Selain itu, kita ada pengawal pantai (coast guard) dan pengawal sempadan (border patrols) untuk menjaga perairan dan sempadan negara. Bagi pertubuhan dan orang persendirian, ada pula personel kawalan keselamatan seperti pengawal keselamatan (security guard), pengawal peribadi (bodyguard), dan sebagainya.

Di lapangan terbang, bagi memastikan tiada sesiapa membawa masuk atau menyeludup peralatan dan barangan yang berbahaya, pemeriksaan dijalankan secara fizikal atau dengan menggunakan mesin pengimbas. Pemeriksaan fizikal termasuk pemeriksaan tepuk (pat down search), pemeriksaan tanggal (strip search), pemeriksaan intrusif (intrusive search) dan pemeriksaan dalaman (intimate search). Mesin pengimbas pula termasuk pengimbas seluruh badan (full body scanner), pengesan logam (metal detector), pengimbas bagasi (baggage scanner) dan sebagainya.

Untuk memastikan juruwang tidak tersilap menerima wang palsu, pihak bank dan premis perniagaan menggunakan pelbagai pengimbas seperti pengimbas cahaya/lampu belakang (backlight scanner), pengimbas cahaya ultraungu (UV scanner), dan sebagainya.

Bagi mengelakkan komputer atau telefon bimbit digodam oleh penjahat, kita digalakkan untuk menggunakan kata laluan (password), dan nombor pengenalan peribadi (personal identification number, PIN) yang selamat. Selain itu, terdapat pelbagai aplikasi (software) antivirus yang dapat melindungi komputer kita daripada dirosakkan atau diceroboh oleh pihak yang berniat jahat.

Apakah gunanya kita mengetahui pelbagai kata atau istilah tentang penjagaan keselamatan kita? Pertamanya, dengan mengenali hal sedemikian, pengetahuan kita tentang isu semasa dan kosa kata yang terkini bertambah. Hal ini membolehkan kita untuk menghasilkan karangan atau bahan penulisan dengan kata dan istilah yang lebih tepat. Secara tidak langsung, hal ini menampilkan profesionalisme serta kewibawaan penulis dan menarik minat pihak yang berkenaan.

Selain itu, kita dapat mendalami tatacara peminjaman dan penterjemahan kata atau konsep asing, dan tatacara pembentukan istilah yang terkini. Seterusnya, kita dapat mempelajari cara penggunaan kata dan istilah tersebut secara tepat dalam ayat yang kita ujarkan atau tulis. Hal ini dikatakan demikian kerana penggunaan kata atau istilah yang salah pasti akan menjejaskan kelancaran komunikasi dan menimbulkan salah faham antara mereka yang berlawan cakap.

Disebabkan saban hari berlaku pertembungan antara bahasa Melayu dengan pelbagai bahasa di dunia, dan adanya limpahan ilmu yang mencurah-curah masuk ke negara kita, kita tidak ada pilihan melainkan sentiasa membuka mata dan memasang telinga untuk menangkap angin perubahan yang tidak habis-habis berpuput. Dengan itu, barulah bahasa dan kosa kata yang kita gunakan sentiasa segar, tepat dan menarik.


Penulisan Makalah Popular Mengangkat Martabat Bahasa Melayu

Untuk mendapatkan maklumat terkini, ikuti kami melalui Telegram

Kuching – Sesuatu penulisan dalam bahasa Melayu terutamanya yang berbentuk digital mampu mengangkat martabat bahasa Melayu sebagai bahasa kebangsaan kerana cirinya yang boleh diakses tanpa sempadan. Dalam usaha untuk menyebarluaskan peluang dan ruang penulisan yang ada kepada masyarakat, Institut Aminuddin Baki (IAB) Cawangan Sarawak dengan kerjasama Dewan Bahasa dan Pustaka (DBP) telah menganjurkan wacana bahasa yang bertajuk “Jendela DBP: Ingin Menulis Makalah Popular?” pada pukul 9.30 pagi tadi bersama-sama dua orang tetamu undangan, iaitu Ketua Pengarah DBP, YBhg. Dr. Hazami Jahari dan Ketua Editor Bahagian Majalah DBP, YBrs. Dr. Rosmani Omar. Moderator wacana ialah YBrs. Dr. Haji Aswandi Haji Laman, iaitu Ketua Jabatan Kepimpinan Bahasa dan Komunikasi  (JKBK), IAB Cawangan Sarawak.

Pengarah IAB Cawangan Sarawak, Tuan Haji Edmund Shah Thambi dalam ucapan alu-aluannya berkata bahawa pihaknya sekali lagi mengundang pihak DBP untuk berkongsi maklumat berkaitan dengan portal JendelaDBP pada tahun ini kerana sambutan yang diterima cukup menggalakkan daripada para pelayar pada tahun lepas.

Perkongsian ilmu daripada dua tetamu hebat yang diundang dalam wacana ini boleh membantu khalayak untuk lebih memahami cara menghasilkan karya yang boleh diterbitkan.

Tambahnya, ilmu yang diperoleh daripada wacana ini juga mampu meningkatkan kemahiran penulisan kreatif dan bukan kreatif para pelayar terutamanya dalam kalangan warga pendidik.

Ketua Pengarah DBP, YBhg. Dr. Hazami Jahari dalam ucapannya berkata bahawa enam teras penubuhan DBP adalah untuk membina dan memperkaya bahasa kebangsaan dalam semua bidang termasuk sains dan teknologi serta memperkembang bakat sastera dalam bahasa kebangsaan bagi membina ketamadunan bangsa dan negara.

Tambahnya lagi, misi besar DBP adalah untuk menjadikan bahasa Melayu sebagai bahasa utama dunia dengan kata keramatnya, “Bahasa Jiwa Bangsa”. Jelas beliau:

Pemerkasaan bahasa kebangsaan mesti dilaksanakan melalui institusi pendidikan dan pihaknya akan mempertingkatkan dan memperteguhkan lagi sinergi pelibatan dalam kalangan institusi KPM bagi memartabatkan bahasa kebangsaan.

Beliau turut berkata bahawa tahap penguasaan bahasa Melayu dalam kalangan guru bukan opsyen Bahasa Melayu adalah baik dari aspek kemahiran mendengar dan bertutur dan perlu dipertingkatkan dari aspek kemahiran menulis. Oleh itu, dalam usaha meningkatkan pengkaryaan, beliau mengajak guru menyerlahkan bakat mereka menerusi penulisan makalah popular kerana DBP menyediakan ruang dan peluang kepada masyarakat untuk melatih kemahiran menulis dalam pelbagai bidang melalui majalah bercetak dan portal JendelaDBP.

Mengakhiri bicaranya, YBhg. Dr. Hazami berkata bahawa pembentangan Belanjawan 2023 juga menyediakan peruntukan sebanyak RM20 juta kepada DBP, Institut Terjemahan Buku Malaysia (ITBM) dan Yayasan Karyawan bagi meningkatkan bidang penerbitan yang bertujuan untuk memperkasakan bahasa kebangsaan dan memandaikan bangsa Malaysia khususnya dalam bidang politik dan falsafah.

Dalam perkongsian berkaitan dengan penulisan makalah popular, YBrs. Dr. Rosmani Omar berkata bahawa gagasan Ketua Pengarah Pendidikan Malaysia (KPM) yang ingin melahirkan Anak yang Baik lagi Cerdik (ABC) boleh direalisasikan melalui pembacaan.

Dalam konteks pendidikan, bahan bacaan perlu diperkasakan dengan menerbitkan bahan bacaan yang berkualiti dan sekurang-kurangnya satu peratus bahan bacaan perlu diterbitkan daripada jumlah penduduk di negara ini.

Katanya lagi, selain bahan penerbitan secara bercetak, DBP juga menyediakan bahan bacaan digital kepada khalayak masyarakat dengan pembangunan portal JendelaDBP pada tahun 2021.

Pembangunan JendelaDBP yang mengambil masa lebih kurang empat bulan adalah untuk menyebarluaskan bahan terbitan digital DBP kepada masyarakat agar bahasa Melayu dapat diantarabangsakan dan hingga kini portal ini telah diakses oleh hampir 30 juta pelayar dari 146 buah negara.

Tambahnya lagi, penerbitan secara digital membolehkan pihak DBP mengenal pasti jenis artikel atau makalah yang mendapat tempat di hati para pembaca melalui Google Analytics.

Beliau juga berkata bahawa empat buah majalah yang paling diminati oleh masyarakat di portal JendelaDBP ialah Dewan Masyarakat, Dewan Sastera, Dewan Bahasa dan Dewan Budaya.

Terdapat lapan jenis majalah digital yang ada di portal JendelaDBP berbanding dengan  11 majalah secara bercetak.

Dalam mengajak guru berkarya, beliau turut berkongsi lapan panduan untuk menghasilkan penulisan makalah popular yang baik, iaitu tajuk yang menarik, fakta yang jelas, maklumat yang padat, kandungan yang objektif, penyampaian idea secara langsung, garapan penulisan yang mudah difahami, penggunaan bahasa yang pelbagai seperti metafora dan perumpamaan serta kesimpulan yang menarik.

Tambahnya lagi, penulis juga perlu mengetahui sebab dan alasan penulisannya tidak terpilih untuk disiarkan agar boleh ditambah baik pada masa hadapan. Antara sebab sesuatu artikel itu ditolak kerana tidak mempunyai tema yang menarik, karya yang mengandungi unsur negatif, sensitif dan subversif, kandungan tidak berfokus dan terlalu banyak kesalahan bahasa, maklumat peribadi penulis tidak lengkap, karya dihantar dalam bentuk salinan fotokopi, karya yang dihantar pernah diterbitkan sama ada dalam bentuk bercetak ataupun elektronik dan perkara yang paling utama sekali ialah karya ciplak. Jelas beliau:

Bagi yang berminat untuk menghantar karya kepada pihak DBP, mereka perlu memastikan bahawa karya mereka ialah karya asli, ditulis dalam bahasa Melayu dan berbentuk penulisan majalah, karya tersebut tidak dihantar kepada penerbit lain dan perlu menyertakan butiran peribadi penulis bersama-sama karyanya.

Tambahnya, pihaknya akan menghubungi penulis jika ada antara karya yang dihantar telah melebihi tempoh yang ditetapkan telah dipilih untuk siaran kerana tempoh masa penilaian dan penerbitan sesuatu karya yang dihantar adalah dalam jangka masa enam bulan sahaja.

Dalam wacana tersebut juga, beliau memperincikan kandungan setiap majalah terbitan DBP agar para pelayar lebih memahami dan boleh mengenal pasti ruang yang boleh digunakan untuk mereka berkarya bersama-sama DBP.

Menerusi wacana bahasa yang berlangsung selama dua jam menerusi media sosial, Pengarah IAB Cawangan Sarawak turut berharap agar khalayak dapat meneroka peluang bagi menerbitkan karya dan seterusnya menyemarakkan lagi semangat menulis serta menggilap bakat baharu dalam bidang penulisan.

Wacana bahasa tersebut dapat ditonton secara dalam talian melalui laman Youtube IAB Cawangan Sarawak di https://www.youtube.com/watch?v=bxWxSVpX8mk.


Perkataan “Itu”

Untuk mendapatkan maklumat terkini, ikuti kami melalui Telegram

Adakah perkataan “itu” dikategorikan sebagai kata nama?


Perihal Yang

Kata yang merupakan kata hubung pancangan relatif yang digunakan untuk memancangkan klausa subordinat relatif dalam klausa utama atau klausa bebas. Sila lihat contoh yang berikut:

1c.  Kereta yang baharu itu sangat cantik.

2c.  Orang yang sedang berlari itu kawan saya.

2d.  *Orang sedang berlari itu kawan saya.

Dalam kelompok ayat 1, ayat 1a dipancangkan dalam ayat 1b untuk menghasilkan ayat majmuk pancangan relatif 1c. Dalam hal ini, klausa relatif yang baharu itu mengganti tempat kereta itu baharu. Oleh sebab kata baharu merupakan kata adjektif, ada kalanya kata yang boleh digugurkan dalam struktur permukaan ayat (lihat ayat 1d).

Dalam kelompok ayat 2, ayat 2a dipancangkan dalam ayat 2b untuk menghasilkan ayat majmuk pancangan relatif 2c. Dalam hal ini, klausa relatif yang sedang berlari itu mengganti tempat orang itu sedang berlari. Oleh sebab frasa sedang berlari merupakan frasa kerja, kata yang tidak boleh digugurkan dalam struktur permukaan ayat (lihat ayat 2d).

Ada kalanya kemungkinan diselitkan dengan kata relatif yang membezakan frasa daripada kata majmuk. Sila lihat contoh yang berikut:

3b.  Kereta yang mahal itu menarik minat.

Dalam kelompok ayat 3, kereta mahal itu merupakan frasa nama umum kerana dapat diselitkan dengan kata hubung relatif yang tanpa mengubah maksudnya. Oleh itu, frasa nama kereta mahal itu sama ertinya dengan frasa nama kereta yang mahal itu.

Dalam kelompok ayat 4 pula, kata majmuk kereta kebal mempunyai maksud khusus seperti kata tank dalam bahasa Inggeris.  Jika kata yang diselitkan, kereta yang kebal menjadi frasa nama umum yang bererti “apa-apa kereta yang buatannya amat teguh dan kebal daripada serangan“. Oleh itu, kata majmuk kereta kebal berbeza daripada frasa nama kereta yang kebal.

Kata yang dapat membentuk frasa nama terbitan daripada kata kerja dan kata adjektif. Sila lihat contoh yang berikut:

5c.  Dia membeli pakaian yang mahal itu.

6b.  Dia menegur yang mencuri tulang itu.

6c.  Dia menegur pekerja yang mencuri tulang itu.

Dalam ayat 5a, kata mahal ialah kata adjektif. Dalam ayat 5b, yang mahal merupakan frasa nama objek kepada kata kerja transitif membeli. Hal ini dikatakan demikian kerana inti frasa nama seperti pakaian dalam ayat 5c boleh digugurkan.

Dalam ayat 6a, frasa mencuri tulang ialah frasa kerja.  Dalam ayat 6b, yang mencuri tulang merupakan frasa nama objek kepada kata kerja transitif menegur. Hal ini dikatakan demikian kerana inti frasa nama seperti pekerja dalam ayat 6c boleh digugurkan.

Kehadiran yang sebagai frasa nama terbitan dapat dilihat dengan jelas pada pantun yang berikut:

Ada kalanya, kehadiran yang dapat menghasilkan struktur ayat yang berbeza. Sila lihat contoh yang berikut:

Dalam ayat 7a, kata banyak ialah kata bilangan tak tentu yang menjadi penentu hadapan bagi frasa nama banyak orang. Susunan ayat 7 ialah susunan biasa dengan pola Frasa Nama (banyak orang) + Frasa Kerja (datang).

Dalam ayat 8a, kata banyak merupakan predikat ayat dalam ayat susunan songsang. Susunan biasa ayat tersebut ialah ayat 7b, iaitu Frasa Nama (orang yang datang) + Frasa adjektif (banyak).

Dalam ayat 9a, Rumah itu besar merupakan ayat susunan biasa dengan pola Frasa Nama (rumah itu) + Frasa Adjektif (besar). Ayat susunan songsangnya ialah ayat 9b.

Dalam ayat 10a, Rumah itulah yang besar merupakan ayat susunan songsang dengan pola Frasa Nama (yang besar) + Frasa Nama (rumah itu). Hal ini dikatakan demikian kerana partikel penegas -lah ditambah pada frasa nama predikat rumah itu yang dikedepankan. Ayat susunan biasanya ialah ayat 10b.

Kata yang mungkin wujud lebih daripada satu kali dalam ayat majmuk, asalkan maksud ayat jelas. Sila lihat contoh yang berikut:

11b.  Pekerja itu sedia menolong rakannya yang sibuk.

11c.  Pekerja itu mendapat pujian ramai.

11d.  Pekerja yang baru bertugas dan sedia menolong rakannya yang sibuk itu

Frasa relatif dengan kata hubung yang dapat hadir dalam pelbagai kedudukan dalam ayat. Sihat contoh yang berikut:

12a.  Baju yang cantik itu menjadi pilihannya.

12b.  Yang cantik itu menjadi pilihannya.

12d.  Dia menjadi yang terkenal dalam bidangnya.

Dalam ayat 12a, klausa relatif yang cantik itu merupakan penerang kepada inti frasa nama baju. Dalam ayat 12b, frasa relatif yang cantik itu menjadi subjek ayat apabila inti frasa nama digugurkan. Dalam ayat 12c, klausa relatif yang segar itu menjadi objek kepada kata kerja transitif mengambil. Dalam ayat 12d pula, klausa relatif yang terkenal dalam bidangnya menjadi pelengkap kepada kata kerja tak transitif menjadi.


15 Gerai Bazar Ramadan di Bangi Guna Bahasa Melayu dengan Betul

Untuk mendapatkan maklumat terkini, ikuti kami melalui Telegram

Bangi – Sebanyak 15 gerai daripada 77 gerai bazar Ramadan di Tapak Pasar Malam, Seksyen 16, Bandar Baru Bangi telah terpilih dan menerima penghargaan daripada Dewan Bahasa dan Pustaka (DBP) dalam Program Santun Bahasa, petang tadi.

Sebanyak 15 gerai yang menerima penghargaan tersebut ialah gerai Tepung Pelita 3 Puteri, Dapur Rendang, Cucur Udang, Kepak Ayam, Nasi Tomato, Man Java, Popia, Nasi Kenduri, Tepung Pelita NIR, Kambing Bakar, Pak Long Mi, Ara Cendol, Nasi Kukus Papa, Tepung Pelita Paya Jaras, dan Nasi Ayam Hainan.

Menerusi penghargaan tersebut, sijil penghargaan dan buku terbitan DBP telah disampaikan kepada pemilik gerai oleh Pengerusi Lembaga Pengelola DBP, YB Senator Profesor Datuk Seri Dr. Haji Awang Sariyan; Ketua Pengarah DBP, YBrs. Dr. Hazami Jahari; dan Pegawai Unit Audit dan Pemantauan DBP, Puan Nor Hamuni Ibrahim.

Program Santun Bahasa yang dilaksanakan ini adalah anjuran DBP dengan kerjasama Kementerian Pendidikan Malaysia (KPM) dan Majlis Perbandaran Kajang, yang bertujuan untuk memastikan masyarakat cakna akan penggunaan bahasa Melayu yang baik dan betul melalui kaedah pemantauan.

Antara objektif program ini termasuklah untuk meneliti tahap dan mutu penggunaan bahasa Melayu di tempat awam dan memberikan penghargaan kepada pihak yang menggunakan bahasa Melayu yang baik dan betul di tempat awam.

Untuk rekod, Program Santun Bahasa ini merupakan satu daripada usaha yang dilaksanakan oleh pihak kerajaan untuk memartabatkan bahasa Melayu dengan melaksanakan pemantauan bahasa dari semasa ke semasa.

Menurut Ketua Pengarah DBP, YBrs. Dr. Hazami Jahari, Program Santun Bahasa ini merupakan satu tinjauan yang dibuat oleh DBP untuk memastikan penggunaan bahasa Melayu yang baik di tempat awam. Tempat yang terpilih pada kali ini ialah di Bazar Ramadan, Seksyen 16, Bandar Baru Bangi sebagai tinjauan pertama DBP yang merupakan tinjauan rintis.

Kita hendak memastikan agar peniaga gerai bertanggungjawab menggunakan bahasa kebangsaan yang baik dan bersopan santun. Memang kelonggaran dan kebenaran boleh diberi kepada mana-mana pihak untuk menamakan premisnya, tetapi menjadi tanggungjawab para peniaga khususnya untuk menghormati bulan Ramadan dengan menggunakan nama yang sesuai  dengan adat ketimuran dan kesopanan serta menghormati kesucian agama Islam terutamanya pada bulan Ramadan ini.

Katanya lagi, DBP boleh membantu para peniaga dalam hal bahasa kerana DBP mempunyai garis panduan yang mudah tentang cara untuk mencipta atau memberikan nama yang baik kepada premis perniagaan.

Saya faham akan hasrat peniaga yang ingin melariskan jualan tetapi sementara melariskan jualan tersebut, kita juga ada tanggungjawab terhadap agama, masyarakat, dan bahasa kebangsaan kita. Kita juga sangat menggalakkan penggunaan bahasa kebangsaan yang baik di semua tempat termasuklah di bazar Ramadan. Alhamdulillah, tinjauan awal mendapati bahawa sebahagian besar pengusaha makanan menamakan gerai mereka dengan nama yang baik dan kita berharap agar hal ini berlaku secara berterusan di bazar yang lain.

Selain itu, beliau turut berharap agar semua ahli masyarakat yang mengaku dirinya warganegara Malaysia bersama-sama mendaulatkan bahasa Melayu sebagai bahasa kebangsaan.

DBP tidak meminta mereka membayar apa-apa pun. Kita hanya meminta mereka menggunakan bahasa kebangsaan dengan baik. Itu harapan kita. Saya juga ingin mengucapkan berbanyak terima kasih kepada semua pihak berkuasa tempatan (PBT) kerana mempunyai kesedaran yang tinggi untuk memartabatkan bahasa kebangsaan khususnya di kawasan bidang kuasa mereka. Semoga pada tahun akan datang, aspek penamaan diberikan perhatian yang lebih dan DBP bersedia membantu semua PBT  menyediakan garis panduan penamaan yang baik untuk gerai ataupun nama juadah yang dijual khususnya pada bulan Ramadan.

Tambahnya, DBP juga berharap agar wujud rasa tanggungjawab dan kesedaran dalam kalangan masyarakat khususnya para peniaga untuk menggunakan bahasa yang baik.

DBP akan sentiasa berusaha untuk memastikan agar masyarakat menggunakan bahasa kebangsaan dengan baik. Kita juga akan bekerjasama dengan semua pihak termasuklah PBT dan mana-mana pihak yang ada akses kepada kedaulatan bahasa kebangsaan. DBP akan memastikan agar pemerkasaan, pemartabatan dan kedaulatan bahasa kebangsaan akan terus dilakukan di seluruh negara.


Bentuk Kata Tugas

Kata tugas merupakan kata heterogen yang mempunyai pelbagai fungsi tatabahasa dalam struktur ayat. Secara umumnya, kata tugas dapat dibahagikan kepada empat jenis, iaitu kata penyambung ayat, kata praklausa, kata prafrasa dan pascafrasa, dan kata pascakata.

Dari segi bentuknya, kata tugas mempunyai empat bentuk, iaitu kata tunggal, kata terbitan, kata majmuk dan kata ganda. Dalam hal ini, kata tunggal merupakan kata yang belum mengalami sebarang proses morfologi, seperti pengimbuhan, pemajmukan dan penggandaan. Sila lihat contoh yang berikut:

Kata hubung tunggal:  dan, atau, sambil, bahawa, untuk, yang, kerana

Kata seru tunggal:  aduh, syabas, cis, wah

Kata perintah tunggal:  jangan, usah, sila, minta, harap, tolong, jemput

Kata pembenar tunggal:  ya, benar, betul

Kata pangkal ayat tunggal:  hatta, maka, sebermula, kalakian

Kata bantu tunggal:  telah, baru, sedang, akan, mahu, boleh, mungkin, patut

Kata penguat tunggal: paling, cukup, benar, nian, amat, sungguh

Kata penegas tunggal:  memang, juga, pun, sahaja, lagi

Kata sendi nama tunggal:  di, hingga, bagai, demi, dalam, dengan

Kata arah tunggal: tengah, utara, tepi, hadapan, sudut

Kata bilangan tunggal:  dua, lima, semua, segala, seluruh

Kata adverba tunggal:  sering, selalu, kerap, nyaris, saling

Kata tugas terbitan ialah kata tugas yang berimbuhan, sama ada imbuhannya ialah awalan, akhiran atau apitan. Sila lihat contoh yang berikut:

Kata hubung terbitan: malahan, sekiranya, sehingga, semoga, setelah

Kata penguat terbitan: sekali, terlalu, semakin

Kata sendi nama terbitan:  sehingga, terhadap

Kata bilangan terbitan:  seratus, sekalian, setengah, sepertiga

Kata tugas majmuk ialah kata tugas yang terdiri daripada dua atau lebih kata yang mempunyai makna khusus dan menjadi unit tatabahasa yang tersendiri. Sila lihat contoh yang berikut:

Kata hubung majmuk:  andai kata, sungguhpun, apabila, manakala, padahal,

Kata sendi nama majmuk:  daripada, kepada

Kata adverba majmuk: sering kali, kerap kali, kadangkala, sekali gus, acap kali

Kata tugas ganda ialah kata tugas yang mengalami penggandaan semu, separa, penuh atau berentak. Sila lihat contoh yang berikut:

Kata penegas ganda:  benar-benar, betul-betul, lagi-lagi

Kata bilangan ganda:  beratus-ratus, ketiga-tiga, tiap-tiap, setengah-setengah,

Kata adverba ganda:  kadang-kadang, sekali-sekali, julung-julung kali, jarang-

jarang, tinggi-tinggi, sama-sama, sekali-kali, teresak-esak, bersungguh-

sungguh, selama-lamanya, gila-gilaan, serta-merta, lintang-pukang

Bagi kata tugas ganda, terdapat morfem terikat yang mengalami penggandaan semu, seperti kata tiap-tiap, masing-masing dan kadang-kadang. Terdapat penggandaan separa seperti kata beberapa, sesetengah, bermalam-malam, setinggi-tingginya dan besar-besaran. Terdapat kata ganda penuh seperti kata benar-benar, betul-betul, lagi-lagi dan setengah-setengah. Selain itu, terdapat penggandaan berentak seperti susup-sasap, huyung-hayang dan sedu-sedan.

Selain kata penuh, terdapat juga sejumlah morfem terikat dalam bentuk partikel yang menjadi kata tugas. Contohnya ialah partikel penegas -lah, -tah dan -kah, dan partikel penekan atau pembenda -nya. Selain itu, ada morfem terikat dalam bentuk akar kata mudi yang menjadi kata dasar bagi kata hubung gabungan kemudian.

Satu hal yang menarik ialah sendi nama oleh (sebab), dan kata hubung pancangan keterangan musabab oleh sebab dan sebab. Sila lihat contoh yang berikut;

1a.  Dia dipuji oleh (sebab) ketekunannya berusaha.

1b.  Dia dipuji oleh sebab dia tekun berusaha.

1c.  Dia dipuji sebab dia tekun berusaha.

Dalam ayat 1a, sendi nama oleh (sebab) mendahului frasa nama ketekunannya berusaha. Dalam ayat 1b dan 1c, kata hubung pancangan keterangan musabab oleh sebab atau sebab berada pada pangkal klausa keterangan oleh sebab dia tekun berusaha atau sebab dia tekun berusaha.

Apabila kata tugas diubah bentuknya, maksud dan golongan katanya mungkin berubah. Sila lihat contoh yang berikut:

2c.  Dia mengumpulkan harta banyak-banyak.

3c.  Dia bercakap tentang hal yang tidak-tidak.

4c.  Sungguhpun pandai, dia kurang berjaya.

Dalam ayat 2a, kata tunggal banyak ialah kata tugas (kata bilangan tak tentu).  Dalam ayat 2b, kata terbitan membanyakkan ialah kata kerja transitif. Dalam ayat 2c, kata ganda banyak-banyak ialah kata adverba. Dalam ayat 3a, kata tunggal tidak ialah kata tugas (kata nafi). Dalam ayat 3b, kata terbitan menidakkan ialah kata kerja. Dalam ayat 3c, kata ganda tidak-tidak ialah kata adjektif. Dalam ayat 4a, kata tunggal sungguh ialah kata tugas (kata penguat). Dalam ayat 4b, kata terbitan kesungguhan ialah kata nama. Dalam ayat 4c, kata majmuk sungguhpun ialah kata hubung pancangan keterangan pertentangan. Dalam ayat 4d, kata sungguh-sungguh ialah kata adverba.


Kata Majmuk

Untuk mendapatkan maklumat terkini, ikuti kami melalui Telegram


Diplomasi Bahasa Mencipta Keharmonian Sambutan Hari Raya

“Sudah kahwin ke belum?” merupakan antara pertanyaan hangat daripada orang tua-tua di kampung yang kadang kalanya membingitkan telinga anak dara dan teruna yang masih belum lagi menemui pasangan masing-masing. Jangan berkecil hati dan menunjukkan muka mencuka dengan pertanyaan sebegitu kerana itu cara orang tua-tua ingin memulakan komunikasi dan mewujudkan suasana yang mesra.

Oleh itu, kita sebagai orang yang lebih muda perlu tahu menggunakan diplomasi bahasa untuk menjawab soalan seperti itu bagi mengelakkan kejadian bermasam muka dan menyebabkan sambutan hari raya bertukar menjadi medan permusuhan. Janganlah pula menggelarkan kelompok orang tua-tua ini sebagai “makcik bawang” sebagai tanda protes tetapi sambutlah soalan tersebut dengan kaedah berseloroh agar keharmonian hari raya terus tercipta.

Dalam konteks ini, diplomasi bahasa merupakan suatu kiat dan strategi dengan menggunakan kebijaksanaan mengembangkan bahasa sama ada secara lisan mahupun tulisan dengan tujuan untuk memahami pertuturan, mengeratkan dan menebarkan hubungan baik sesama manusia.

Frasa ini bukan hanya digunakan oleh pihak pentadbiran negara tetapi juga boleh menjurus kepada skop yang lebih kecil seperti dalam keluarga mahupun masyarakat persekitaran.  Diplomasi bahasa berperanan untuk mengawal keadaan yang buruk menjadi lebih baik, dapat membuat perundingan dan menegur kelompok tertentu secara berhemah.

Diplomasi bahasa dalam arena jual beli sangat penting terutamanya apabila menjelangnya sambutan hari raya. Banyak orang akan pergi ke gedung beli-belah atau ke gerai jualan bagi mencari pakaian terbaik untuk dipakai dan pelbagainya untuk digunakan pada pagi hari raya. Pembeli akan tertarik hati dengan tawaran yang dianggap lumayan bagi mereka. Dengan itu, diplomasi bahasa perlu digunakan oleh penjual semasa berunding harga dengan pembeli. Penggunaan ayat yang teratur dan ucapan yang sopan di samping kualiti barang yang bermutu akan dapat memenangi hati pembeli.

Jika diperhatikan, diplomasi bahasa bukan sahaja digunakan oleh penjual secara terus kepada pembeli tetapi juga para penjual menulis ayat-ayat perundingan pada kertas iklan yang digantung di gerai-gerai jualan dan pusat beli-belah bagi menarik dan meyakinkan pembeli. Walaupun ayat ini ayat iklan untuk melakukan jualan masing-masing tetapi ayat ini termasuk dalam kaedah diplomasi bahasa. Situasi menang-menang antara penjual dan pembeli akan dapat mencipta keharmonian kedua-dua pihak untuk menyambut hari lebaran.

Saban tahun, sebelum meraikan sambutan hari raya semua rakyat Malaysia ternanti-nanti akan pengumuman hari raya oleh Penyimpan Mohor Besar Raja-Raja, selaku pihak berkuasa yang diamanahkan oleh Majlis Raja-Raja. Kesemua mata dan telinga tertumpu pada kaca televisyen dan menantinya dengan penuh sabar. Namun begitu, apabila pengumuman dibuat, timbul pelbagai reaksi seperti suka, terkejut, dan ada juga berasa marah serta pelbagai lagi reaksi yang terpancar daripada orang ramai. Maka banyaklah hamburan kata sama ada yang positif atau negatif akan kedengaran sehingga dizahirkan pada status masing-masing di Facebook dan TikTok. Boleh dikatakan pada malam itu pengumuman tarikh tersebut menjadi perbincangan yang paling hangat.

Kehangatan reaksi yang boleh mengganggu keharmonian sambutan hari raya sebenarnya boleh diredakan jika masing-masing menggunakan diplomasi bahasa. Perbualan atau balasan komen yang diberikan perlulah dalam reaksi yang menenangkan serta menerangkan situasi agar fikiran yang tidak waras kembali normal.

Keharmonian perlu diutamakan agar sambutan hari raya dapat diraikan dengan gembira. Dalam hal ini, diplomasi bahasa berfungsi sebagai perundingan bagi melahirkan situasi keharmonian masyarakat Malaysia Madani yang beragama Islam.

Selain itu, suasana di kampung halaman juga perlu diperkaya dengan diplomasi bahasa apabila menegur dan melatih “anak dara dan teruna digital” yang berat tulang membantu melakukan kerja-kerja di dapur. Panggilan daripada orang tua sepelaung dan berulang kali tidak disahut kerana leka dengan telefon pintar di samping mengambil gambar ala model yang menyebabkan ibu-ibu di dapur  mengamuk seperti singa betina.

Hasilnya, habuan cubitan dan pelbagai kata-kata kesat yang dilemparkan kepada kelompok ini. Perkara ini sudah pasti menerbitkan rasa malu kepada anak dara dan teruna terutamanya apabila saudara-mara berkumpul di rumah. Pekikan sebegini bukanlah prakarsa terbaik untuk mendidik anak muda terutamanya generasi Y dan Z agar ringan tulang.

Pada kesinambungan itu, ibu bapa sekalian perlu menggunakan pendekatan bijak, iaitu dengan berdiplomasi dalam berbahasa. Misalnya, mendatangi secara dekat anak-anak tersebut dan seterusnya mengajak mereka duduk bersama-sama sambil mengajar membuat kerja-kerja tersebut. Kayakan mereka dengan bahasa yang indah seperti kata puji-pujian agar “anak-anak digital”  ini berasa lebih dihargai walaupun hasil kerja mereka tidak sempurna yang diharapkan.

Dalam hal ini, sebagai ingatan bersama-sama, bahasa yang digunakan oleh ibu bapa akan diwarisi. Keperibadian anak-anak adalah cerminan ibu bapanya. Justeru itu, ibu bapa perlu nekad menggunakan bahasa yang elok dalam mendidik agar anak-anak terdidik dengan pertuturan lisan dan tulisan yang baik serta beradab.

Tidak ketinggalan juga kepada anak-anak kecil yang terlalu aktif dan gembira bermain mercun bagi meraikan sambutan hari raya. Dentuman mercun sangat menggembirakan anak-anak kecil ini. Ibu atau bapa perlu mengawal situasi tersebut kerana jika dibiarkan bermain dalam kelompok antara mereka sudah pasti gelak tawa yang kedengaran pada mulanya diakhiri dengan pergaduhan dan tangisan.

Peranan ibu bapa dalam hal ini sangat penting untuk mengawal keadaan bagi mengelakkan hubungan anak-anak kecil ini menjadi semakin keruh. Diplomasi bahasa dengan kaedah memujuk dan menjelaskan keadaan bahawa dengan bermain mercun secara berdekatan akan membahayakan rakan-rakan sekeliling. Anak-anak kecil akan mudah faham dengan kaedah tersebut berbanding dengan ugutan yang boleh menimbulkan rasa takut dan trauma dalam kalangan mereka.

Amalan kunjung-mengunjungi semasa hari raya adalah medium terbaik untuk  mempereratkan hubungan antara satu sama lain. Tuan rumah juga sudah pastinya sibuk menyediakan juadah terbaik untuk dihidangkan kepada tetamu yang datang. Apabila berkunjung ke rumah orang, bukan sahaja adab yang perlu dipelihara tetapi cara bertutur juga perlu dijaga. Bagi tetamu, mereka perlu beringat bahawa terdapat sempadan kawasan yang tidak perlu dimasuki. Namun begitu, apabila terdesak mungkin terdapat kawasan yang akan disinggahi.

Adakalanya lantai di dapur sedikit licin kerana terkena minyak hasil masakan. Janganlah pula terus menegur tuan rumah sehingga mengaibkannya. Hargailah daya usaha dan penat lelah tuan rumah menyediakan hidangan tersebut. Berilah kata-kata penghargaan terhadap masakan yang disediakan agar tuan rumah berasa dihargai. Penggunaan diplomasi bahasa dalam hal ini akan membantu mewujudkan lagi kemesraan antara satu sama lain.

Diplomasi bahasa sememangnya penting apabila bertemu dengan kenalan ataupun orang yang baharu dikenali. Penggunaan diplomasi bahasa bukan sahaja menampilkan kredibiliti seseorang tetapi juga menunjukkan takat keintelektualan dalam berbahasa. Diplomasi bahasa merangkumi pelbagai aspek kerana melibatkan pertuturan dan juga bahasa badan.

Diplomasi bahasa tidak sama sekali menganjurkan kekerasan yang melibatkan pertelingkahan tetapi lebih mengutamakan keharmonian sesama makhluk. Oleh itu, gunakanlah diplomasi bahasa agar dapat mencipta keharmonian semasa menyambut hari raya yang mulia. Selamat Hari Raya Aidilfitri. Maaf zahir dan batin kepada semua.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Fungsi Kata Sendi Nama

Untuk mendapatkan maklumat terkini, ikuti kami melalui Telegram

Kata sendi nama tergolong dalam kelompok kata tugas dalam bahasa Melayu. Pengguna bahasa sedia maklum bahawa kata sendi nama wajib diikuti oleh kata nama sebagai pelengkapnya. Walaupun begitu, penggunaan kata sendi nama secara mudah tanpa mematuhi hukum yang betul boleh menimbulkan kekeliruan dalam kalangan pembaca. Yang berikut, fungsi kata sendi nama mengikut Tatabahasa Dewan Edisi Ketiga, iaitu:

1. Cikgu Suhaimi sedang berbincang tentang masalah disiplin murid itu.

2. Tindakan disiplin akan diambil terhadap murid itu.

3. Amaran terakhir telah diberikan kepada murid itu.

Dengan berdasarkan ayat contoh di atas, jelaslah bahawa penggunaan ketiga-tiga kata sendi nama ini membawa maksud yang berbeza.

Ayat 1: Rujukan umum (masalah disiplin).

Ayat 2: Rujukan tertentu (murid itu – manusia).

Namun demikian, kekeliruan penggunaan kata sendi nama terhadap dan kepada masih berleluasa dalam kalangan pengguna bahasa terutamanya bagi penyambut manusia, haiwan, mujarad/umum. Hal ini berlaku kerana kedua-dua kata sendi nama ini dapat diikuti oleh unsur yang sama.

Jadual 2 Kata sendi nama “terhadap“ dan “tentang“ serta fungsinya.

Jika dilihat dalam Jadual 2, didapati bahawa penggunaan kedua-dua kata sendi nama ini dibezakan oleh maksud yang dibawa oleh sesuatu ayat.

1a.   Suhaimi memberikan hadiah kepada rakannya.

1b. *Suhaimi memberikan hadiah terhadap rakannya.

2a.   Tindakan tatatertib akan diambil terhadap guru itu.

2b. *Tindakan tatatertib akan diambil kepada guru itu.

1a.   Siti memberikan makanan kepada kucingnya.

1b. *Siti memberikan makanan terhadap kucingnya.

2a.   Nilai simpati terhadap haiwan wajarlah dipupuk.

2b. *Nilai simpati kepada haiwan wajarlah dipupuk.

1a.   Golongan muda terdedah kepada dadah.

1b. *Golongan muda terdedah terhadap dadah.

2a.   Peluntur itu bertindak terhadap kotoran.

2b.  *Peluntur itu bertindak kepada kotoran.

Dengan berdasarkan huraian di atas, kita mendapati bahawa semua ayat 1a membawa maksud sasaran yang melibatkan penyambut manusia, haiwan dan benda. Sementara itu, semua ayat 2a membawa maksud rujukan yang melibatkan penyambut manusia, haiwan, dan benda. Ayat-ayat 1b dan 2b merupakan ayat yang menyalahi nahu tatabahasa yang gramatis.

Selain kekeliruan di atas, penggunaan kata sendi nama “dari” dan “daripada” juga sering mengelirukan pengguna bahasa. Kita acap kali melihat iklan pada papan iklan yang berkaitan dengan harga rumah di sesuatu kawasan perumahan baharu.

Menurut Tatabahasa Dewan Edisi Ketiga, kata sendi nama “dari” hanya digunakan di hadapan kata nama atau frasa nama yang menyatakan arah, tempat, atau waktu. Namun demikian, penggunaan “dari” dalam paparan iklan di atas tidak mengikut Tatabahasa Dewan. Adakah penggunaannya menyalahi hukum tatabahasa? Adakah penggunaannya wajar digantikan dengan kata sendi nama “daripada”? Penggunaan kata sendi nama “dari” dalam iklan di atas sebenarnya mematuhi hukum nahu yang persis. Sila lihat ayat contoh di bawah ini:

1. Bakat Aisyah dalam penulisan cerpen terserlah sejak peringkat sekolah lagi.

2. Bakat Aisyah dalam penulisan cerpen terserlah dari peringkat sekolah lagi.

Dengan berdasarkan contoh ayat di atas, jelaslah bahawa penggunaan kata sendi nama “dari” digunakan sebelum kata nama yang mendukung maksud peringkat atau tahap. Penggunaan kata sendi nama “dari” bagi maksud di atas ini sudah lama digunakan waima tidak termaktub dalam Tatabahasa Dewan. Hal ini dapat dianggap sebagai suatu bentuk perkembangan bahasa mengikut peredaran zaman. Oleh hal yang demikian, penggunaan kata sendi nama “dari” dalam iklan di atas membawa makna peringkat harga yang ditawarkan bagi projek perumahan di kawasan itu.

Selain itu, penggunaan “dari” dan “daripada” yang merujuk maksud tempat dan institusi juga sering mengelirukan pengguna bahasa. Sila lihat ayat di bawah ini.

1. Encik Azman pulang dari Pejabat Pelajaran Daerah Segamat.

2. Encik Azman daripada Pejabat Pelajaran Daerah Segamat akan menyampaikan ceramah itu.

Walaupun kedua-dua ayat di atas tampak hampir sama, ayat di atas membawa maksud yang berbeza. Ayat 1 membawa maksud pergerakan Encik Azman dari Pejabat Pelajaran Daerah Segamat. Ayat 2 pula membawa maksud Encik Azman mewakili Pejabat Pelajaran Daerah Segamat untuk menyampaikan ceramah. Perbezaan ini haruslah dikuasai oleh pengguna bahasa dengan baiknya agar kekeliruan bahasa dapat dielakkan.

Kata sendi nama “dengan” dan “daripada” sering ditukar ganti  disebabkan oleh kekeliruan penggunaan dalam ayat. Menurut Tatabahasa Dewan Edisi Ketiga, penggunaan kata sendi nama “dengan“ dan “daripada“ adalah seperti yang berikut:

Jadual 3 Kata sendi nama “dengan“ dan “daripada“ serta fungsinya.

Dengan berdasarkan huraian di atas, penggunaan kedua-dua kata sendi nama ini tidak dapat bertukar ganti dalam ayat. Sila lihat ayat di bawah ini.

1. Prestasi pasukan bola sepak sekolah meningkat berbanding daripada tahun lalu.

2. Kualiti kertas kitar semula itu berbeza dengan kualiti kertas asli.

Penggunaan kata sendi nama dalam kedua-dua ayat itu menyalahi hukum tatabahasa yang betul. Kata kerja tak transitif “berbanding” dalam ayat 1 membawa maksud “dibandingkan” menurut Kamus Pelajar Edisi Kedua. Oleh hal yang demikian, kata kerja tak transitif ini wajib diikuti oleh kata sendi nama “dengan” dan bukannya “daripada“.

1a. Prestasi pasukan bola sepak sekolah meningkat berbanding dengan tahun lalu.

Bagi ayat kedua pula, kata kerja tak transitif “berbeza“ mendukung maksud “tidak sama antara satu dengan yang lain” menurut Kamus Pelajar Edisi Kedua. Sebagai analoginya, kata kerja tak transitif ini membawa maksud perbezaan atau perbandingan yang tidak sama. Dengan berdasarkan huraian dalam jadual di atas, penggunaan kata sendi nama “daripada” lebih sesuai digunakan untuk menyatakan maksud perbezaan yang tidak sama.

2a. Kualiti kertas kitar semula itu berbeza daripada kualiti kertas asli.

Sebagai kesimpulannya, penggunaan frasa sendi nama dalam pembinaan ayat bahasa Melayu memainkan peranan yang signifikan baik sebagai predikat, pelengkap, mahupun sebagai keterangan ayat. Oleh hal yang demikian, pengguna bahasa wajarlah menguasai penggunaan dan fungsi setiap frasa sendi nama ini agar ketepatan wacana dapat diserlahkan dalam penulisan kita.


Mengindustrikan Bahasa Melayu dalam Pembangunan Citra dan Nilai Kebangsaan

Untuk mendapatkan maklumat terkini, ikuti kami melalui Telegram

BANGI – Dewan Bahasa dan Pustaka (DBP) sentiasa berusaha untuk terus memartabatkan bahasa Melayu. Selain itu, DBP turut berusaha ke arah menjadikan bahasa Melayu sebagai bahasa utama dalam bidang perniagaan dan seterusnya meluaskan penggunaannya dalam sektor berkenaan secara global.

Bahasa Melayu akan setanding dengan bahasa Inggeris dan bahasa lain sekiranya penggunaannya meluas dalam kalangan penutur dalam bidang perniagaan. Kadar penggunaan bahasa Melayu dalam urusan perniagaan bergantung pada sejauh mana penutur ibunda bahasa itu mengaplikasikannya dalam urusan perniagaan. Sekiranya banyak orang terlibat dalam perniagaan, maka bahasa yang digunakan mereka itu akan dijadikan sebagai alat komunikasi dalam urusan perniagaan dengan meluas.

Sebagai bahasa ilmu, bahasa Melayu mempunyai banyak perbendaharaan kata,  dan istilah yang sesuai untuk mengungkapkan konsep dan pemikiran tentang hal-hal perihal perdagangan antarabangsa, perindustrian ringan dan berat, perniagaan saham, pengurusan perakaunan dan perangkaan. Oleh itu, bahasa Melayu perlu duduk sama rendah dan berdiri sama tinggi dengan bahasa lain seperti bahasa Inggeris, bahasa Perancis, bahasa Jerman dan bahasa Jepun yang sudah lama berperanan sebagai bahasa ilmu moden dengan jayanya.

Sehubungan dengan itu, DBP telah mengadakan Pelan Strategik yang mempunyai tiga teras utama, iaitu bahasa Melayu sebagai bahasa ekonomi yang digunakan secara meluas dalam sektor perekonomian, bahasa Melayu sebagai bahasa negara yang menjadi alat pemupukan jati diri dan perpaduan rakyat dan bahasa Melayu sebagai bahasa ilmu yang mempunyai ciri formal yang menjadi wahana dalam penyampaian ilmu dalam pelbagai bidang.

Namun begitu, DBP berhadapan dengan pelbagai cabaran dalam usaha untuk memartabatkan bahasa Melayu sebagai bahasa ekonomi. Antaranya termasuklah Akta DBP yang tidak membenarkan penubuhan syarikat, yakni kuasa DBP terhad untuk menjalankan fungsi komersial sahaja. Akta DBP yang ada juga tidak ada memberikan DBP kuasa penguatkuasaan untuk melaksanakan penguatkuasaan dan kuasa itu terletak pada Pihak Berkuasa Tempatan. DBP hanya berfungsi untuk menasihati dan membuat teguran sahaja. Tanggungjawab DBP dalam memberikan perkhidmatan juga untuk obligasi sosial dan pelaksanaan dasar kerajaan. Sebagai sebuah  badan berkanun, DBP terikat dengan peraturan dan pekeliling kerajaan.

“Kita  harus yakin bahawa bahasa kebangsaan mempunyai nilai ekonomi dan memberikan nilai ekonomi kepada bahasa kebangsaan juga tanggungjawab kita bersama. Untuk bahasa Melayu kekal relevan sebagai bahasa yang dapat membangunkan budaya dan citra nilai kebangsaan,  kita perlu memberikan nilai tambah kepada bahasa Melayu, khususnya nilai ekonomi.”

Demikianlah antara penerangan oleh Dr. Hazami Jahari, iaitu Pengarah Jabatan Pengembangan Bahasa dan Sastera, DBP sebagai penceramah undangan dan Dr. Muhammad Hakimi Mohd Shafiai, iaitu Timbalan Dekan Jaringan dan Alumni, Fakulti Ekonomi dan Pengurusan, Universiti Kebangsaan Malaysia (UKM) sebagai pemudah cara menerusi “Webinar Memperkasakan Bahasa Melayu sebagai Industri Baharu di Malaysia: Potensi dan Cabaran”. Webinar ini anjuran Sekretariat Jaringan dan Alumni, Fakulti Ekonomi dan Pengurusan, UKM dengan kerjasama DBP yang bersiaran secara langsung pada pukul 9.00 pagi tadi.


Mengenal Polisemi

Polisemi ialah kata daripada sumber yang sama tetapi mempunyai pelbagai makna. Dalam hal ini, kebanyakan kata dalam bahasa Melayu merupakan polisemi kerana maknanya berubah mengikut konteks penggunaannya dalam ayat. Untuk menguasai sesuatu bahasa, pengetahuan tentang polisemi amat penting kerana hal tersebut membolehkan kita mengenali dan menggunakan kata secara bervariasi dan kreatif.

Pada umumnya, terdapat perkaitan antara pelbagai makna yang didukung oleh sesuatu polisemi. Dari satu sudut, kaitannya mungkin dari segi makna denotatif atau konotatif. Sebagai contoh, makna denotatif bagi kata nama mulut ialah “bukaan untuk mengunyah makanan”, tetapi makna konotatif atau makna luasnya ialah “sebarang bukaan yang bentuknya seperti mulut”. Sila lihat contoh yang berikut:

1c.  Mulut kubur itu ditutup dengan tanah.

1d.  Dia menunggu rakannya di hadapan mulut gua itu.

Bagi kata nama hulu, makna umumnya ialah “kedudukan di atas”. Sila lihat contoh yang berikut:

Dalam ayat 2a, kata nama hulu bererti “bahagian atas sungai“. Dalam ayat 2b, kata hulu bermaksud “kepala”, iaitu anggota badan yang berada pada kedudukan di atas. Dalam ayat 2c, kata hulu bererti “pedalaman”, dan dalam ayat 2d, kata hulu bermaksud “tangkai”. Oleh itu, ada kalanya polisemi mempunyai makna khusus atau makna yang berbeza sedikit banyak daripada makna umumnya.

Selain kata nama, ada juga kata adjektif yang merupakan polisemi. Sila lihat contoh yang berikut:

Dalam kelompok ayat 3, makna umum kata adjektif mentah ialah “belum mempunyai sifat tertentu atau belum mengalami proses tertentu”. Dalam ayat 3a, kata mentah bererti “belum matang”. Dalam ayat 3b, kata mentah bermaksud “belum masak”. Dalam ayat 3c, kata mentah bererti “belum dimasak”. Dalam ayat 3d, kata mentah bererti “belum diproses”. Dalam kelompok ayat 4, makna umum kata adjektif baik ialah “elok”.

Dalam ayat 4a, kata baik bererti “elok dari segi perangai”. Dalam ayat 4b, kata baik bermaksud “elok dari segi khasiat”. Dalam ayat 4c, kata baik bererti “elok dari segi hubungan”. Dalam ayat 4d, kata baik bererti “elok dari segi mutu”. Dalam ayat 4e, kata baik bererti “elok sesudah sakit”.

Ada juga kata kerja yang merupakan polisemi. Sila lihat contoh yang berikut:

5c.  Matahari sudah jatuh di ufuk barat.

5g.  Perusahaan itu jatuh kerana tidak cukup modal.

5i.   Anaknya jatuh dalam peperiksaan kali ini.

5j.   Perayaan itu jatuh pada bulan ini.

Dalam kelompok ayat 5, makna umum bagi kata kerja jatuh ialah “turun dari kedudukan yang lebih tinggi atau lebih baik”. Dalam ayat 5a, kata kerja jatuh bererti “turun dari kedudukan berdiri atau menegak”. Dalam ayat 5b, kata jatuh bererti “turun dari kedudukan yang tinggi pada pokok”. Dalam ayat 5c, kata jatuh bermaksud “turun dari kedudukan yang tinggi pada langit”. Dalam ayat 5d, kata jatuh bererti “turun daripada kedudukan yang kukuh”. Dalam ayat 5e, kata jatuh bererti “turun dari paras harga yang lebih tinggi”. Dalam ayat 5f, kata jatuh bererti “turun dari segi kedudukan yang terkawal’. Dalam ayat 5g, kata jatuh bererti “turun dari segi kemajuannya”. Dalam ayat 5h, kata jatuh bererti “turun daripada kedudukan yang teguh kewangannya”. Dalam ayat 5i, kata jatuh bererti “turun daripada kedudukan lulus”.  Walau bagaimanapun, dalam ayat 5j, kata jatuh bererti “berlaku”.

Dalam kelompok ayat 6, kata kerja berada bererti “ada sesuatu” atau “ada di sesuatu tempat”. Dalam ayat 6a, kata berada bermaksud “ada banyak harta atau wang”. Dalam ayat 6b, kata berada bererti “ada di sesuatu tempat”. Walau bagaimanapun, kata berada dalam ayat 6a ialah kata kerja tak transitif tanpa pelengkap, manakala dalam ayat 6b, kata berada ialah kata kerja tak transitif yang harus diikuti oleh pelengkap frasa sendi nama.

Ada kalanya polisemi wujud disebabkan berlakunya perubahan pada makna kata dengan adanya peralihan masa. Hal ini meliputi peluasan makna, penyempitan atau pembatasan makna dan pejorasi Sila lihat contoh yang berikut:

8b.  Semangat perkauman harus kita elakkan.

Dalam kelompok ayat 7, maksud kata saudara diluaskan daripada “adik-beradik” (lihat ayat 7a) kepada “saudara-mara” (lihat ayat 7b) dan kemudiannya diperluas kepada “teman atau kawan” (lihat ayat 7c). Dalam kelompok ayat 8, semangat yang bermaksud “roh yang terdapat pada segala makhluk” diluaskan kepada maksud “perasaan” (lihat ayat 8b) dan “kemahuan yang keras” (lihat ayat 8c).

9a.  Beliau merupakan sarjana dalam bidang sastera.

Dalam kelompok ayat 9, kata sarjana yang bermakna “orang yang pandai” (lihat ayat 9a) disempitkan maksudnya kepada “gelaran kelulusan di universiti” dalam ayat 9b.

Dalam kelompok ayat 10, kata sendi yang bererti “tempat yang menghubungkan tulang” (lihat ayat 10a) disempitkan maksudnya kepada “kata yang menghubungkan kata nama dengan bahagian ayat” dalam ayat 10b.

11a.  Dia berkhalwat untuk menyucikan diri.

11b.  Pasangan kekasih itu didapati berkhalwat.

Dalam kelompok ayat 11, terdapat proses pejorasi bahasa, iaitu perubahan maksud kata daripada yang elok kepada yang kurang elok. Dalam hal ini, maksud berkhalwat dalam ayat 11a yang bererti “mengasingkan diri” telah berubah untuk menjadi “berdua-duaan antara lelaki dengan perempuan yang bukan mahram dalam keadaan yang sumbang di tempat yang tersembunyi” dalam ayat 11b.


Demi Kesihatan

Untuk mendapatkan maklumat terkini, ikuti kami melalui Telegram

Kesihatan merupakan perkara perdana yang harus kita jaga dan pelihara. Hal ini dikatakan demikian kerana tanpa kesihatan, segala yang kita miliki dan capai tidak lagi bermakna. Kita dapat menjaga kesihatan dengan pelbagai cara, termasuk melakukan senaman, mengamalkan pemakanan yang seimbang, berehat dan bertenang, dan sebagainya. Dalam hal ini, aktiviti sukan ternyata menguatkan tulang, mengentalkan otot, melancarkan pernafasan dan peredaran darah, dan membawa pelbagai kemaslahatan yang lain.

Sejak dahulu lagi, Kementerian Pendidikan Malaysia sememangnya amat menekankan kepentingan sukan dalam kalangan murid. Di sekolah, ada Pendidikan Jasmani dan Kesihatan yang serba lengkap yang diajarkan oleh guru yang terlatih. Selain itu, sekolah amat menekankan penglibatan murid dalam bidang sukan.  Untuk tujuan itu, setiap sekolah biasanya menganjurkan Temasya Sukan Tahunan untuk membolehkan murid-murid menampilkan bakat mereka dalam bidang sukan.

Bagi murid yang kurang berkecenderungan dalam bidang sukan pula, Program Sukan Tara dengan acara yang dikenal pasti oleh sekolah wajib disertai oleh semua murid. Selain itu, Program 1 Murid 1 Sukan (1M1S) dilaksanakan supaya semua murid terlibat secara aktif dalam satu aktiviti sukan pilihan mereka sepanjang tahun. Ada kalanya larian merentas desa (cross-country race) turut diadakan untuk para murid yang berminat. Dalam hal ini, pelbagai kemudahan dan peralatan sukan dan permainan disediakan untuk para murid.

Bagi sukan balapan, terdapat acara lumba lari, seperti larian pecut 100 meter, larian jarak pertengahan/sederhana dan larian jarak jauh. Acara lain termasuk larian melompat pagar (hurdles), lari berhalangan (steeplechase), lari berganti-ganti (relay) dan sebagainya. Bagi acara padang, terdapat acara lontar peluru (shot-put), rejam lembing (javelin), lempar cakera (discus), lontar tukul besi (hammer throw) dan sebagainya. Selain itu, terdapat acara lompatan seperti lompat jauh (long jump), lompat tinggi (high jump), lompat kijang (triple jump) dan lompat bergalah (pole vault).

Dari segi permainan yang melibatkan pertandingan pula, terdapat pelbagai jenis permainan seperti sepak takraw, bola tampar (volleyball), bola lisut (softball), bola sepak (football), bola baling (handball), hoki (hockey), boling (bowling), boling padang, petanque, bola keranjang (basketball), badminton, skuasy (squash), pingpong, tenis, gimnastik dan sebagainya.

Bagi sukan renang, terdapat pelbagai acara yang dipertandingkan, termasuk gaya bebas (free style), kuak dada (breast stroke), kuak lentang (back stroke), kuak kupu-kupu (butterfly stroke) dan gaya rampai (medley). Selain itu, terdapat sukan air seperti terjun air (diving), polo air (water polo), selam skuba (scuba diving), selam bersnorkel (snorkeling), berkayak (kayaking), luncur air (surfing), luncur angin (wind surfing), luncur/ski jet (jet ski), kembara berakit (whitewater rafting) dan sebagainya.

Bagi mereka yang menggemari aktiviti yang lebih santai dan perlahan, mereka boleh melakukan joging (jogging), taici atau senamrobik. Bagi mereka yang menginginkan aktiviti yang mencabar, mereka boleh mencuba aktiviti seperti mendaki gunung, bermain papan selaju (skateboarding), luncur keluang (flying fox, zipline), terjun lelabah (bungee jumping), turun cenuram (abseiling), terjun cenuram (cliff jumping/diving), panjat batu (rock climbing), paralayar (parasailing), geluncur angin (hang-gliding), luncur layang-layang (kite surfing), terjun udara (skydiving), terjun tebing (base jumping), terjun sut bersayap (winged suit diving), bermain papan luncur udara (flyboarding) dan sebagainya. Aktiviti yang mencabar itu menuntut kekuatan stamina, dan mungkin mengundang bahaya kepada mereka yang terlibat.

Bagi mereka yang ingin terlibat dalam aktiviti yang berkaitan dengan seni pertahanan diri, mereka boleh mencuba silat, silambam, wusyu, kung fu, karate, judo, ninjutsu, tae kwan do, hapkido, akido, Muay Thai, sukan tinju dan sebagainya.  Hal ini menjadikan diri mereka lebih bersedia untuk menghadapi ancaman dan menangkis serangan.

Dalam masyarakat kampung, terdapat pelbagai aktiviti sukan dan permainan untuk memeriahkan suasana dan mengeratkan hubungan. Hal ini termasuk permainan tradisional, permainan rakyat, sukaneka dan permainan moden. Antara permainan tradisional yang melibatkan pergerakan fizikal ialah permainan wau atau layang-layang, permainan tarik upih, permainan galah panjang, permainan gasing, permainan lompat getah, permainan lompat tikus, permainan guli, permainan ketingting, permainan baling/tuju selipar dan sebagainya.

Permainan rakyat pula termasuk lumba perahu, lumba kerbau, lumba kerbau besi, permainan tibau (kaum Melanau), permainan sepak raga, permainan rampanau (kaum Dusun), terompah tempurung, dan sebagainya. Bagi sukaneka (telematch) pula, terdapat acara seperti lari dalam guni, imbangkan botol, bergerak dengan batu bata, golekkan bola dengan gelang hula, dan sebagainya.

Kepelbagaian kosa kata dalam bidang sukan membuka mata kita tentang kerencaman kata dan istilah dalam bahasa Melayu yang terkini. Hal ini menggambarkan keluwesan dan keterbukaan bahasa Melayu untuk menyerap unsur asing yang dapat memantapkan dan meningkatkan kewibawaannya. Hampir semua konsep, asing dapat dipinjam atau diterjemahkan untuk digunakan dalam bahasa Melayu supaya bahasa Melayu dapat mengungkapkan pelbagai perkara di dunia yang dilanda arus globalisasi dan modenisasi kini. Selain itu, kesesuaian terjemahan mengikut acuan bahasa Melayu menunjukkan kreativiti dan kewibawaan pihak penterjemah yang berkenaan.

Satu hal yang menarik ialah bentuk kata asing tertentu. Sebagai contoh, kata kung fu dieja terpisah sebagai dua perkataan dan kata tae kwan do dieja terpisah sebagai tiga perkataan, sedangkan kebanyakan kata asing tidak dieja sebegitu.

Selain itu, terdapat akronim pada kata skuba, yang terbit daripada kata scuba dalam bahasa Inggeris. Dalam bahasa Inggeris, scuba bererti self-contained underwater breathing apparatus. Oleh sebab akronim bahasa Inggeris ini ialah akronim lama, ejaannya adalah dalam bentuk huruf kecil, sama seperti kata radar (radio detection and ranging) dan laser (light amplifiction by the stimulated emission of radiation). Hal ini tidak seperti akronim baharu bahasa Inggeris yang dieja dengan huruf besar, seperti COVID-19 (coronavirus disease – 19), RAM (Random Access Memory), dan DVD (Digital Versatile Disc). Di samping itu, terdapat akronbim baharu yang dicipta seperti sukaneka (sukan + aneka) dan senamrobik (senaman + aerobik).

Bagi kata bowling dalam bahasa Inggeris, pinjamannya dalam bahasa Melayu ialah boling, iaitu huruf w telah ditiadakan. Bagi kata squash dalam bahasa Inggeris pula, peminjaman kata tersebut menyebabkan digraf sy wujud pada hujung kata, iaitu skuasy, sama seperti kata hasyisy (hashish).


Pendedahan Ilmu Perkamusan kepada Pelajar Sekolah

Sabah – Program Ceramah Bersahabat dengan Kamus (BdK) Siri 1 telah berjaya dilaksanakan bersempena dengan Bazar Ilmu DBP di SK Pekan Telupid. Ceramah tersebut disampaikan oleh Puan Julianah Kuli, dari Dewan Bahasa dan Pustaka Cawangan Sabah.

Siri ceramah Bdk ini mendapat sambutan yang begitu menggalakkan daripada 57 orang pelajar Tingkatan 3 hingga Tingkatan 6 yang terdiri daripada pelajar SMK Telupid, SMK Entilibon dan SMK Penangah, serta enam orang guru pengiring.

Program tersebut diadakan sebagai nilai tambah kepada para pelajar dalam meningkatkan ilmu tentang perkamusan dan kini semakin mendapat tempat dalam kalangan masyarakat khususnya bagi pencinta bahasa Melayu

Antara objektif lain program ini termasuklah untuk memberikan pendedahan kepada pelajar tentang fungsi kamus, cara menggunakan kamus dengan betul dan memberikan maklumat bahawa DBP menerbitkan pelbagai kamus ekabahasa, kamus dwibahasa, kamus istilah dan kamus bahasa sukuan, sekali gus membantu meningkatkan jualan kamus dan buku terbitan DBP.


Pertandingan Jaguh Jawi Memartabatkan Tulisan Jawi di Sabah

Untuk mendapatkan maklumat terkini, ikuti kami melalui Telegram

Sabah – Dewan Bahasa dan Pustaka Cawangan Sabah telah mengadakan Pertandingan Jaguh Jawi di SK Pekan Telupid dan SK Pekan Beluran, yang menjadi tuan rumah bagi program Bazar Ilmu DBP, yang bermula pada 8 Mei hingga 11 Mei 2023.

Hampir 60 penyertaan diterima daripada sekolah-sekolah yang ada di daerah Telupid dan Beluran, yang membuktikan bahawa usaha memartabatkan tulisan Jawi sebagai satu sistem tulisan warisan bahasa Melayu wajar diteruskan bermula dari peringkat sekolah rendah.

Pertandingan Jaguh Jawi yang bermatlamat untuk menguji kebolehan dan kemahiran para peserta mengeja dan menulis Jawi, telah diadakan secara tiga peringkat. Hanya enam orang peserta terpilih yang layak ke peringkat akhir. Peringkat pertama ialah Kuiz Huruf Vokal Jawi, manakala pada peringkat kedua pula ialah Kuiz Kosa Kata dan peringkat akhir ialah Anagram Jaguh Jawi.

Selain itu, pertandingan ini JUGA bersifat interaktif apabila menggunakan platform Wordwall, iaitu sebuah permainan secara dalam talian. Hal ini juga bertujuan untuk menarik minat dan membuka ruang khususnya kepada para pelajar dari sekolah pedalaman di Sabah untuk terus mempelajari tulisan Jawi.

Dewan Bahasa dan Pustaka Cawangan Sabah akan terus berinisiatif dalam melaksanakan pelbagai program yang memfokuskan tulisan Jawi supaya tulisan ini terus hidup dan berkembang khususnya di Sabah.


Pattani – Dato’ A. Aziz Deraman, Presiden Pertubuhan Peradaban Melayu Malaysia Kelantan (PERADABAN) dalam ucaptama Seminar Kaedah Tulian Jawi Fatoni, “Tulisan Jawi dalam Peradaban Melayu Nusantara” menyokong agar satu pasukan pakar Jawi ditubuhkan dalam kalangan ilmuwan di Selatan Thailand, dengan mendapatkan kerjasama daripada Dewan Bahasa dan Pustaka (DBP), Malaysia.

Seminar Kaedah Tulisan Jawi Fatoni ini telah diadakan pada awal bulan Mei lalu di ASEAN Mall, Patani, Thailand, dan dianjurkan oleh Pusat Kajian Tamadun Melayu Islam Universiti Fatoni (PUSTANI) dan Pertubuhan Peradaban Melayu Malaysia Kelantan (PERADABAN), dengan kerjasama ASEAN Mall, Pattani, Thailand.

Kumpulan pakar ini ditubuhkan bertujuan untuk menyelaraskan sistem ejaan Jawi untuk diterima pakai di lima wilayah utama masyarakat Islam di Thailand. Usaha penyelarasan ini penting agar satu keseragaman dapat dibuat sebelum sistem ejaan Jawi ini dimantapkan, diperkasakan dan disebarkan di wilayah berkenaan.

Ahmad Fathi al-Fatoni yang mewakili Majlis Agama Islam dan Adat Istiadat Melayu Kelantan (MAIK) dalam pembentangannya yang bertajuk “Kepentingan Kaedah Tulisan Jawi” mengatakan bahawa tindakan pantas perlu segera diambil agar tulisan Jawi dilihat bernilai oleh generasi muda terutamanya.

Senario di Thailand dan Malaysia seakan-akan sama apabila Jawi seakan-akan tidak mahu “hidup“ apabila dipandang tidak mempunyai nilai ekonomi apatah lagi nilai komersial. Hal ini berlaku apabila banyak dalam kalangan ahli masyarakat pada hari ini sudah tidak megah akan tulisan Jawi dan segan untuk membaca apatah lagi menulis menggunakan huruf Jawi.

Pensyarah Universiti Fatoni, Dr. Suraiya Ibrahim Chapakiya pula membentangkan dan mengulas perihal buku kajian dan tulisannya yang diterbitkan oleh DBP, Malaysia yang bertajuk Kaedah Ejaan Jawi Patani: Sebuah Buku Panduan Menulis Jawi. Beliau memperakukan bahawa buku yang ditulis sejak tahun 2016 ini telah dirujuk kepada pakar Jawi di Thailand dan Malaysia.

Seminar ini telah dirasmikan oleh Yang Berhormat Puan Fatimah Sadiyamu, Gabenor Wilayah Pattani dan dihadiri oleh 130 orang peserta yang terdiri dalam kalangan pensyarah universiti, guru dan pelajar pondok, guru sekolah, pihak majlis agama dan penulis persendirian yang sentiasa memberikan sokongan terhadap usaha membudayakan Jawi kepada masyarakat.


Jawi Tiada Nilai Ekonomi? – Ahmad Fathi Al-Fatoni

Pattani – Bermasalah dengan tulisan Jawi? Demikian tujahan yang dipersoalkan oleh Ustaz Ahmad Fathi Al-Fatoni, wakil Majlis Agama Islam Dan Adat Istiadat Melayu Kelantan (MAIK) sewaktu pembentangan dasar dalam Seminar Kaedah Tulisan Jawi Fatoni, yang berlangsung di ASEAN Mall, Pattani awal Mei 2023 lalu.

Beliau beranggapan bahawa masalah Jawi bukan dengan kaedah penulisannya. Menurut beliau, “Kita telah ada sejak dulu, iaitu sistem ejaan Jawi kitab, kemudian sistem ejaan Jawi Za’ba dan terkini Sistem Ejaan Jawi Diperbaharui yang diselaraskan oleh Dewan Bahasa dan Pustaka, Malaysia’.

Tambah beliau, punca sebenar masalah Jawi ialah tidak laku dijual lantaran tiada nilai ekonomi (berbanding dengan tulisan Rumi dan bahasa Thai). Sekiranya bernilai, ejaan Jawi akan diambil peduli dan diguna pakai secara menyeluruh yang meliputi dalam negara bahkan merentas Alam Melayu Islam Nusantara.

Tambah Ustaz Ahmad Fathi, “Dahulu wujud pelbagai wahana penulisan dalam tulisan Jawi seperti buku, surat khabar, majalah Mastika dan Dian. Majalah ini bermula dengan tulisan Jawi, kemudian bertukar kepada tulisan Rumi. Akhirnya, penerbitan kebanyakan majalah seperti Dian tidak lagi dapat diteruskan.

Sehubungan dengan itu, sebagai seorang daripada mantan editor majalah Pengasuh, beliau amat mengagumi majalah Pengasuh terbitan MAIK, yang terus kukuh bertahan lebih satu abad yang mengekalkan tulisan Jawi sejak tahun 1918 hingga ke hari ini.

Ustaz Ahmad Fathi Al-Fathoni turut menyarankan beberapa langkah untuk menyelesaikan kekusutan masalah Jawi. Antaranya termasuklah mengekalkan kaedah ejaan bagi perkataan yang berasal daripada bahasa Arab.

Selain itu, beliau menyarankan hasil pakar Jawi dikumpulkan, dibengkelkan dan diselaraskan pemahaman dan kaedah ejaan Jawi mereka. Mereka inilah yang akan terus mengembangkan dan mempertahankan tulisan Jawi sebagaimana ulama silam Alam Melayu yang begitu gigih menjaga tulisan Jawi melalui penulisan kitab.

Beliau juga menyeru agar tulisan Jawi terus dimartabatkan dan menyarankan agar menjadikan Kelantan dan Patani sebagai kubu terakhir tulisan Jawi di Nusantara.

Seminar anjuran Pusat Kajian Tamadun Melayu Islam Universiti Fatoni (PUSTANI) dan Pertubuhan Peradaban Melayu Malaysia Kelantan (PERADABAN) ini menggagaskan resolusi seperti yang berikut:


Diplomasi Bahasa Mengutamakan Keharmonian

Untuk mendapatkan maklumat terkini, ikuti kami melalui Telegram

Kuala Lumpur – Diplomasi bahasa merupakan satu panduan dan strategi perundingan antara dua atau lebih individu dengan menggunakan kebijaksanaan, yakni bertujuan untuk mengembangkan bahasa dengan bijaksana secara lisan ataupun tulisan.

Diplomasi bahasa juga merangkumi pelbagai aspek yang melibatkan pertuturan dan bahasa badan. Diplomasi bahasa juga dikatakan tidak menganjurkan kekerasan yang melibatkan pertelingkahan, namun lebih mengutamakan keharmonian. Hal ini turut dijelaskan secara terperinci oleh Prof. Madya Dr. Salmah Jan Noor Mohammad, yang juga pensyarah di Jabatan Bahasa Melayu, Fakulti Bahasa Moden dan Komunikasi, Universiti Putra Malaysia dalam program temu bual, Cakna Bahasa anjuran BERNAMA Radio baru-baru ini.

Kekuatan bahasa Melayu itu sebenarnya sudah terbukti sebagai bahasa antarabangsa apabila diangkat sebagai lingua franca pada abad ke-17. Bahasa Melayu digunakan dalam bahasa diplomatik, bahasa perdagangan, bahasa ilmu dan penyebaran agama.

Menurut beliau, diplomasi bahasa merupakan satu panduan perundingan bagi melahirkan satu situasi keharmonian bagi masyarakat Malaysia MADANI. Berdasarkan kajian yang beliau pernah jalankan, diplomasi bahasa boleh dikategori kepada dua medium utama. Pertama, secara lisan dan yang kedua secara tulisan.

Diplomasi bahasa secara lisan diterjemahkan melalui utusan ataupun pada hari ini dikenali sebagai duta, manakala diplomasi bahasa dalam tulisan pula boleh dilihat melalui aspek warkah Melayu. Beliau turut menegaskan bahawa dalam struktur warkah Melayu terdapat diplomasi bahasa yang digunakan sebagai kekuatan untuk berhubungan dengan kerajaan luar.

“Terjemahan daripada warkah ini adalah untuk menjaga aib ataupun air muka, memberikan pengiktirafan dan membina persefahaman. Bahasa Melayu itu terjelma dengan adanya sifat rendah hati, ungkapan yang indah dan puitis yang ditulis oleh jurutulis istana”, tambah beliau lagi.

Selain itu, beliau turut mengupas perihal peranan juruhebah dalam mempraktikkan panduan diplomasi bahasa. Beliau berkata, “Juruhebah ini diberikan satu anugerah daya penarik seperti boleh menjadi pempengaruh kepada masyarakat. Boleh dikatakan, juruhebah ialah duta diplomasi bahasa dan juga menjadi “jendela“ untuk masyarakat mengenal tamadun bangsanya”.

Kata kunci kepada diplomasi bahasa ialah keharmonian. Jika suatu perkara yang tegang itu kita dapat kawal dan mencari solusinya dengan diplomasi bahasa, maka kita dapat mengendurkan ketegangan tersebut. Jadi, dengan adanya diplomasi bahasa, masyarakat juga terbimbing untuk berkomunikasi dengan baik.”

Pada akhir temu bual, beliau sempat menyatakan bahawa diplomasi bahasa sangat membantu dalam kehidupan seharian selain berupaya membantu seseorang itu berbahasa dan berkomunikasi dengan baik. Di smaping itu juga dapat menampilkan kredibiliti dan mempamerkan takat keintelektualan seseorang.

Beliau turut berpesan supaya jangan bersikap pesimis sekiranya menghadapi individu yang tidak berbahasa dengan baik terhadap kita. Ujar beliau, “Kita perlu kekal mempraktikkan diplomasi bahasa kerana bukan sahaja dapat menonjolkan kewibawaan seseorang, malah dapat mencerminkan kewibawaan bangsa dan sesebuah negara“.


Apresiasi Bahasa dan Sastera Tarik Minat Pelajar Antarabangsa

Alor Setar – Kehadiran pelajar antarabangsa menyerikan lagi program Apresiasi Bahasa dan Sastera, yang diadakan bersempena dengan Hari Bahasa Melayu di Auditorium dan Perpustakaan Universiti Antarabangsa AlBukhary (AIU) semalam. Secara tidak langsung, program tersebut berjaya menarik minat pelajar antarabangsa untuk sama-sama memeriahkan lagi program yang adakan.

Pelbagai program yang menarik telah disusun dari peringkat prasekolah, kanak-kanak, remaja dan mahasiswa. Antaranya termasuklah program Seronoknya Membaca, Pertandingan Lagu Puisi Remaja dan Malam Bahasa Jiwa Bangsa.

“Pada sebelah pagi diadakan program Seronoknya Membaca yang meliputi Pertandingan Mewarna, Pertandingan Bercerita (Tahap 1) dan Pertandingan Pidato (Tahap 2). Pada sebelah petang pula diadakan Pertandingan Lagu Puisi Remaja dan diikuti dengan Malam Bahasa Jiwa Bangsa,” ujar Puan Roziah Md Yunus, Ketua Bahagian Pengembangan Kesusasteraan Kanak-kanak dan Remaja, Dewan Bahasa dan Pustaka (DBP) ketika diwawancara.

Program pada malam tadi, iaitu Malam Bahasa Jiwa Bangsa pula diserikan lagi dengan kehadiran Puan Norpisah Md Isa, Pendaftar AIU.

Sementara itu, Prof. Madya Dr. Tengku Shahrom Tengku Shahdan, Dekan Sekolah Pendidikan dan Sains Kemanusiaan, AIU, dalam ucapan perasmian menzahirkan rasa terujanya terhadap program rintis ini.

“Saya berharap agar program ini dapat dijadikan sebagai program tahunan di AIU,” ujar beliau.

Program Apresiasi Bahasa dan Sastera dianjurkan oleh DBP dengan kerjasama AIU bertujuan untuk mempersegar dan memperkasakan bahasa kebangsaan melalui kegiatan kebahasaan dan kesusasteraan dalam usaha menanam sikap megah berbahasa Melayu dalam kalangan pelajar.


Kata dalam Bahasa Inggeris dengan Bentuk Akhir -tion

Untuk mendapatkan maklumat terkini, ikuti kami melalui Telegram

Pertembungan antara bahasa Melayu dengan bahasa lain menyebabkan wujudnya kata pinjaman atau terjemahan yang pelbagai dalam bahasa Melayu. Hal ini amat ketara dalam hal bahasa Inggeris. Antara kata yang dipinjam atau dipinjam terjemah termasuklah kata bahasa Inggeris yang berakhir dengan bentuk akhir -tion.

Banyak kata bahasa Inggeris (bI) yang berakhir dengan bentuk -tion diterima sebagai kata pinjaman yang berakhir dengan bentuk -si. Sila lihat contoh yang berikut:

Ada juga antara kata bI yang berakhir dengan -tion diterjemahkan kepada bahasa Melayu. Sila lihat contoh yang berikut:

Ada kata bI yang berakhir dengan -tion diterima sebagai kata pinjaman daripada bahasa Indonesia Belanda dan juga diterjemahkan kepada bahasa Melayu. Sila lihat contoh yang berikut:

Ada kata bI yang berakhir dengan -tion diterima sebagai kata pinjaman dan diterjemahkan sekali gus kepada bahasa Melayu. Sila lihat contoh yang berikut:

Ada kata bI yang berakhir dengan -tion diterima sebagai kata pinjaman dan mempunyai lebih daripada satu bentuk terjemahan, bergantung pada konteks penggunaan kata tersebut dalam ayat yang berkenaan. Sila lihat contoh yang berikut:

Ada kata bI yang berakhir dengan -tion yang mempunyai lebih daripada satu bentuk terjemahan, bergantung pada konteks penggunaan kata tersebut dalam ayat yang berkenaan. Sila lihat contoh yang berikut:

Ada kata bI yang berakhir dengan -tion yang diterima sebagai kata pinjaman dalam bentuk tertentu pada peringkat awal kemerdekaan negara, dan bentuk ejaan tersebut dikekalkan hingga kini. Sila lihat contoh yang berikut:

Ada kata bI yang berakhir dengan -tion yang disalah pinjam oleh sesetengah pihak, dan kata tersebut sebenarnya mempunyai terjemahan yang sesuai dalam bahasa Melayu. Sila lihat contoh yang berikut:

Satu hal yang menarik ialah kata graduation dalam bahasa Inggeris. Maksud graduation dalam bahasa Inggeris ialah “the receiving or conferring of an academic degree or diploma”, iaitu “penerimaan atau penganugerahan ijazah atau diploma”.  Oleh sebab hal sedemikian, kata graduation hanya berkaitan dengan pusat pengajian tinggi seperti universiti, dan tidak berkaitan dengan tadika, sekolah rendah atau sekolah menengah.

Selain itu, ada pihak yang meminjam kata graduation sebagai graduasi dalam bahasa Melayu. Walaupun hal tersebut menepati rumus bentuk pinjaman sesetengah kata pinjaman yang ada bentuk akhir -tion, kata tersebut sebenarnya tidak menjadi bentuk pilihan dalam bahasa Melayu, dan tidak wujud dalam kamus. Sila lihat contoh yang berikut:

1a.  A graduation ceremony will be held at the kindergarten tomorrow.

1b.  *Majlis Graduasi Tadika akan diadakan di tadika itu esok.

1c.  Majlis Tamat Pendidikan Tadika akan diadakan di tadika itu esok.

2a.  A graduation ceremony will be held at the primary school tomorrow.

2b.  *Majlis Graduasi Sekolah Rendah/Tahun 6 akan diadakan di sekolah

2c.  Majlis Tamat Persekolahan Sekolah Rendah/Tahun 6 akan diadakan di

3a.  A graduation ceremony will be held at the secondary school tomorrow.

3b.  *Majlis Graduasi Sekolah Menengah/Tingkatan 5 akan diadakan di

3c.  Majlis Tamat Persekolahan Sekolah Menengah/Tingkatan 5 akan

4a.  A graduation ceremony will be held at the university tomorrow.

4b.  *Majlis Graduasi akan diadakan di universiti itu esok.

4c.  Majlis Konvokesyen akan diadakan di universiti itu esok.

Satu lagi perkara yang sering mengelirukan sesetengah pengguna bahasa Melayu ialah perbezaan antara kata mahasiswa/mahasiswi, graduan dan siswazah.  Sebenarnya, kata mahasiswa/mahasiswi atau undergraduate (bI) merujuk pelajar yang sedang mengikuti kursus peringkat siswa di universiti, kata graduan atau graduand (bI) merujuk mahasiswa atau mahasiswi yang akan menerima ijazah pada hari konvokesyen, dan kata siswazah atau graduate (bI) pula merujuk lulusan atau lepasan universiti.


Ayat yang Gramatis

Untuk mendapatkan maklumat terkini, ikuti kami melalui Telegram

Ayat yang seperti di bawah sering kita temukan dalam rencana, majalah atau buku. Persoalannya ialah adakah ayat ini tidak gramatis?

Didapati bahawa lebih banyak spesies di seluruh dunia sedang berhijrah ke kawasan yang lebih sejuk.


Bahasa “Menjual Diri” yang Baik

KELANTAN – Aspek komunikasi yang berkesan merupakan antara kriteria yang memainkan peranan yang penting dalam sesi temu duga. Bahasa yang digunakan oleh calon haruslah berjaya memikat panel agar komunikasi berjalan dengan lancar. Calon harus menjawab soalan secara jelas dengan memilih kata dan ayat yang sesuai.

Sehubungan dengan itu, bahasa yang baik perlu dikuasai dan digunakan oleh calon ketika sesi temu duga termasuklah semasa permulaan bicara, iaitu memperkenalkan diri dengan menggunakan bahasa yang baik, tepat, santun dan sopan. Pertuturan mestilah jelas dan mudah difahami oleh panel. Calon juga haruslah menggunakan kata panggilan atau sapaan yang tepat dan bersesuaian. Sekiranya tidak dapat menjawab soalan yang diajukan, calon perlu memohon maaf kepada panel secara sopan.

Bahasa lisan merupakan pancaran idea atau pemikiran seseorang kepada seseorang yang lain. Bahasa yang digunakan akan mempamerkan penampilan diri dan aura diri, mempamerkan kebolehan pemikiran analitis, kritikal dan kreatif. Bahasa juga mempamerkan kemahiran dan ketokohan diri seseorang.

Dalam sesi temu duga, bahasa badan turut memainkan peranan yang penting. Penemu duga akan melihat bahasa badan calon dan akan memadankannya sama ada apa-apa yang diungkapkan itu selari dengan bahasa badannya. Dalam sesi temu duga, calon mungkin bersungguh-sungguh menyatakan betapa dirinya berminat dengan tawaran kerja yang diiklankan. Namun begitu, bahasa badan calon pula menyatakan sebaliknya. Apabila penemu duga keliru kerana bahasa badan dan bahasa lisan yang tidak selari, peluang calon untuk meyakinkan panel penemu duga akan menjadi tipis.

Peranan bahasa badan termasuklah mimik muka, pergerakan badan dan anggota badan yang lain. Contohnya, menjaga adab dan sentiasa senyum kepada sesiapa sahaja serta menjaga kedudukan postur badan semasa berdiri, duduk dan berjalan. Keadaan calon yang tidak selesa akan membuatkan penemu duga merasakan bahawa calon tidak bersedia dan tidak selesa untuk ditemu duga.

“Tulisan yang ditulis juga hendaklah jelas dan mudah dibaca oleh orang lain. Ketika menulis resume atau biodata, calon hendaklah menggunakan perkataan yang sesuai dengan jawatan yang dimohon kerana penampilan diri akan terserlah melalui penulisan biodata dan hasrat.”

Demikianlah antara penerangan oleh Dr. Abdullah Yusoff, Pengarah Eksekutif, Akademi Minda Kreatif, iaitu pembicara bagi program “Wacana Ilmu 2021: Bahasa dalam Temu duga” yang bersiaran secara langsung pada pukul 9.30 pagi tadi yang dilaksanakan secara dalam talian. Wacana ini anjuran Dewan Bahasa dan Pustaka Wilayah Timur bersama-sama Akademi Minda Kreatif.


BITU, Pejabat SUK Kelantan Bersedia Jalinkan Kerjasama Kebahasaan dengan DBPWT

Kota Bharu – Dewan Bahasa dan Pustaka Wilayah Timur (DBPWT) mengadakan kunjungan hormat dan perbincangan dengan Bahagian Integriti dan Tadbir Urus (BITU), Pejabat Setiausaha Kerajaan Negeri Kelantan (SUK), Kelantan, pada hari ini. Perbincangan selama sejam ini diketuai oleh Puan Ariza Che Ismail, Pengarah DBPWT bersama-sama pegawai kanan DBPWT.

Kunjungan ini bagi membincangkan perancangan pihak DBPWT bagi melaksanakan Pertandingan Pidato Sektor Awam Piala Setiausaha Kerajaan Negeri Kelantan pada tahun ini. Hasrat DBPWT ini disambut baik oleh wakil Pengarah BITU, Puan Nik Nur Syazwani Nik Yahya, Penolong Pengarah Kanan BITU,  beberapa orang pegawai BITU dan wakil daripada Bahagian Korporat dan Bahagian Khidmat Pengurusan, Pejabat SUK Kelantan.

Puan Nik Nur Syazwani Nik Yahya menyatakan bahawa BITU pernah menganjurkan pertandingan pidato pada peringkat sekolah di Kelantan. Sehubungan dengan itu, pertandingan pidato untuk peringkat sektor awam di Kelantan ini wajar diadakan bagi memberikan ruang kepada penjawat awam membina keyakinan diri dan berketerampilan dalam mengemukakan idea, pandangan serta mengungkapkan buah fikiran dengan baik dan berkesan. Melihat kepada kewajaran program ini dilangsungkan, pihak BITU bersedia untuk mencadangkan pelaksanaan program ini kepada pihak atasan SUK bagi mendapatkan sokongan.

Puan Ariza Che Ismail, dalam ucapan balas beliau pula amat berharap agar pertandingan pidato ini dapat dilaksanakan sebagai wadah khusus kepada peserta atau penjawat awam untuk meningkatkan tahap penguasaan bahasa Melayu. Selain itu, pertandingan pidato turut dapat melahirkan penjawat awam yang petah berkomunikasi, kreatif dan mampu menyampaikan idea dengan baik dan lebih berkesan kepada khalayak.

Pelaksanaan pidato ini sebagai satu usaha memupuk sikap bertanggungjawab setiap individu dalam memartabatkan bahasa Melayu sebagai bahasa kebangsaan dan bahasa ilmu. Pidato juga dapat meningkatkan kemahiran sosial serta membina modal insan yang berintegriti, berilmu, berdaya saing, bersahsiah tinggi dan berkuali.

Pihak BITU juga amat berterima kasih atas kunjungan hormat daripada pihak DBPWT dan mengharapkan lebih banyak kerjasama dapat dijalinkan seperti pelaksanaan kursus dengan pihak Akademi DBP, dan aktiviti pameran buku terbitan DBP dalam program Pejabat SUK Kelantan pada masa akan datang.

Kerjasama sebegini amat wajar kerana sebelum ini Pejabat SUK Kelantan telah memberikan kerjasama dalam menjayakan beberapa program besar dengan DBPWT seperti Anugerah Sastera Kelantan 2015 dan 2019/2020, Bulan  Bahasa Kebangsaan, Dekad Bahasa Kebangsaan dan Kembara Bahasa.